•OoMi/petiilO  ccS  jiuiAw  ^e^uJ  opbtwi/^  efc  cx 

iU(X/iic)a>to  b\mimv  cRc^Lcc6X!)iHvet:<!»^t(X/bui  cHIlDcc^wbtiy  wi6bvh\kx 
comto  4823. 

QUESTIO: 


An  Antiquorum  doctrina  de  crisibus  et  diebus  criticis 
admittenda?  an  in  curandis  morbis  et  praesertim  acutis 
observanda  ? 


THESES 


Quas , Deo  jiwante , in  saluberrima  Facultate  medica 
Parisiensiy  prcesentibus  competitionis  judicibus , publi- 
cis competitorum  disputationibus  subjectas  tueri  cona- 
bitur, die  i8  mensis  Febr.  1824. 

G.  ANDRAL, 

FACULTATIS  PARISIENSIS  MEDICINAE  DOCTOR,  ACADEMIAE  REGI^  MEDICAi 

ADJUNCTUS,  ETC. 


Rerum  eventa  magis  arbitror,  quam  causas 
quaeri  oportere  j et  hoc  sum  contentus  quod , 
etiamsi  quomodo  quidque  fiat  ignorem , quod 
fiat  intelligo. 

CiCEKO. 


PARISIIS, 

EX  TYPIS  A.  BELIN,  VIA  MATHURIXENSIDM  S.-JACOBI,  N».  t4. 


1824. 

OPTIMO 


ET 

DILECTISSIMO  PATRI, 

CARISSIMO  MAGISTRO  ET  AMICO 

LERMINIER, 

MEDICINAE  DOCTORIBUS, 


. G.  ANDRAL. 


Pr^ses  D.  ESQUIROL. 


DD.  LANDRE-BEAUVAIS. 


Judices. 

RECAMIER. 

BERTIN. 

FIZEAU. 

CAYOL. 

ROVER -COLLARD. 
JADIOUX. 

ALIN. 

\lCEM  GERENTES.  DD. 

DE  KERGARADEC. 
PARENT  DU  CHATELET. 

\ 

Competitores. 

DD.  DE  LONDRES. 

DD.  RAMON.  DD.  TUFFIER. 

ROCHOUX. 

MIQUEL.  BAYLE. 

GERARDIN.  DESTOUET.  VELPEAU. 

DE  CHAMPESME.  MARTIN-SOLON.  MESLIER. 


CRUVEILHIER. 

DUPAU.  LEGER  (Victor). 

PIORRY. 

DUGES.  leger  (Theod.) 

LEGRAS. 

ANDRAL.  BOUILLAUD. 

BAILLY. 

GIBERT. 

An  Antiquorum  doctrina  de  crisibus  et  diebus  criticis  ad- 
mittenda ? An  in  curandis  morbis  et  praesertim  acutis 
observanda  ? 


PROOEMIUM. 


Crisium  doctrinam  multi  totam  amplectuntur;  alii  prorsus  improbant; 
caeteri  dubiam  et  incertam  esse  contendunt.  Celeberrimos  inter  me- 
dicos qui  arduam  illam  et  magni  momenti  materiam  aggressi  sunt, 
egregius  Bordeu  dixit  crisium  doctrinam  non  a vulgaribus  medicig 
tractari  ac  illustrari  posse,  sed  tantum,  ab  his  artis  medicae  legisla- 
toribus, qui,  nulli  sectae  addicti,  nulli  magistro , nisi  veritati,  inser- 
vientes, latitantia  naturae  molimina,  attenta  et  continua  ipsius  naturae 
investigatione,  perscrutari  conantur.  Hi  praesertim  viri  omnem  in- 
genii vim  exerant  necesse  est,  ut  vulgatos  errores  omnino  profligent, 
nova  utiliaque  Inveniant,  atque  solidis  et  inconcussis  fundamentis  in- 
nixum exstruant  artis  aedificium.  Crisium  et  criticorum  dierum  exis- 
tentia  Monspellensi  medico  ita  inextricabile  problema  videbatur,  ut, 
omnibus  vel  veterum,  vel  recentiorum  operibus  sedulo  perlectis, 
adhuc  ancep|s  haereret  an  crises  diesque  critici  existerent,  nec  ne.  In 
hac  enim  saepius  agitata  questione , opiniones  opinionibus , factisque 
facta  debellantur.  Interrogabimus-ne  auctores,  eorumque  ratiocinia 
perpendemus?  sed,  ut  sapientissime  dixit  Sydenhamius,  siquando 
aliquod  observent  symptoma  j quod  cum  dicta  hypothesi  adposite 
quadrat,  tum  illud  supra  modum  evehunt , ac  plane  reddunt  ex 

eXe{pavTa Sin  hypothesi  minus  congruat , aut  silentio,  aut  levi 

saltem  pede  transmittere  consueverunt.  Naturam-ne  adibimus?  Ob- 

servatlsque  factis  majorem  adhibebimus  fidem  ? Hsec  via  ad  veritatem 
tutius  ducit,  non  tamen  sine  periculo.  Quantis  enim  difficultatibus 
in  tali  materie  observatio  ipsa  impeditur!  Saepius,  seu  ludibrio  na- 
turae ipsius  quasi  sibi  pugnantis , seu  artis  etiam  vitio  naturae  legibus 
obstantis,  phaenomena  critica  vel  obscura  sunt,  vel  penitus  observa- 
tionem nostram  fugiunt.  Quanta  igitur  anxietas  me  tenere  debet, 
cui  de  Clusium  dierumque  criticorum  doctrina  dicendi  lex  imponitur. 
Indulgentiam  deprecor,  novissimus  in  curriculo  alumnus.  Tam  brevi 
temporis  spatio  urgente,  in  medio  sincerus  afferam  quae  pauca  vidi , 
quae  pauca  legi,  et  doctarum  lectionum  , quas  de  tantis  et  tam  ve- 
nerandis viris  excipere  mihi  datum  est , quasi  summam  delibabo. 

THESEOS  DIVISIONUM  INDICATIO. 

QUESTIO  PRIMA.  — An  antiquorum  doctrina  de  crisibus  et  diebus 

criticis  admittenda  ? 

Hanc  primam  questionem  in  tres  partes  dividendam  esse  putavi. 

In  parte  prima , vel  historica,  Hippocratis  aliorumque  medicorum 
doctrinam  de  crisibus  et  diebus  criticis  exponere  conabor. 

In  parte  secunda,  vel  clinica,  observationes  vel  proprias,  vel  ex 
auctoribus  depromptas  referam,  et,  adjuvantibus  factis,  an  anti- 
quorum doctrina  de  crisibus  et  diebus  criticis  admittenda  sit  vel  in- 
tegra, vel  magis  minus-ve  modificata,  sincere  dicam. 

In  parte  tertia , vel  theorica , auctorum  hypothesibus  breviter  enu- 
meratis , quaeram  an , vel  experimentis , vel  ratiociniis  , aliqua 
crisium  theoria  nunc  suppeditari  queat.  i 

Questionem  secundam  dein  aggrediar  , scilicet,  an  in  curandis 
morbis  et  praesertim  acutis  crisium  et  dierum  criticorum  doctrina 
observanda  sit. 

Tam  perarduis  investigationibus  animum  intendenti,  probabilia 
ex  probatis  , exque  incertis  certa  accuratius  discernendi  mihi  semper 
cura  erit. 


QUESTIO  PRIMA. 


An  Antiquorum  doctrina  de  crisibus  et  diebus  criticis 

admittenda  ? 


PARS  I. 

Hippocratis  aliorumque  medicorum  doctrince  de  crisibus  et  de  die- 
bus criticis  expositio. 


Prima  crisium  doctrinae  fundamenta  in  Hippocratis  libris  , seu 
theoricis  , seu  practicis  , reperiuntur. 

Crisis,  a-TTo  m xpmtv  judicare,  vel  secernere,  aut  judicium,  aut 
secretionem  aliquam  significat.  Etenim  variae  significationes  ab 
Hippocrate  ipso,  vel  saltem  ab  auctoribus  qui  sub  Hippocratis  nomine 
multa  scripserunt , huic  vocabulo  tributae  sunt.  Sic  in  libro  de  Ajfec- 
tionibus  legimus  judicationem  crisimve  in  morbis  fieri,  quum  morbi 
augescunt,  aut  minuunt,  aut  in  alium  morbum  transeunt,  aut  de- 
sinunt. Multis  in  locis  omnem  mutationem  in  morbis  supervenientem 
sub  criseos  nomine  Hippocrates  designavit.  In  libro  primo  de  Prae- 
ceptione dicit  crisim  esse  morbi  solutionem  : xpicig  ealiv  ccTtoXuaii;  voaii. 
Sed  in  plerisque  locis  ubi  divus  senex  de  crisibus  disseruit , praesertim 
in  libro  de  judicationibus , necnon  in  immortali  opere  de  popula- 
ribus morbis,  crisim  definit  morbi  solutionem  notabili  aliqua  excre- 
tione  seu  organico  quocumque  motu  stipatam. 

Galenus  doctrinam  Hippocraticam  de  crisibus  servavit  atque  ampli- 
ficavit. Non  omnem  morbi  mutationem  in  sanitatem  vocat  crisim , 
sed  tantum  illam,  quae  subito  fit , non  mediocri  perturbatione  praece- 

desite,  et  saepe  comitante.  Ea  est,  inquit,  crisis  per  excellentiam 7 
qua,  favente  natura,  ad  naturalem  statum  corpus  redit.  Alias  autem 
inter  permutationes,  ea  quae  subitam  mortem  affert  , mala  crisis  a 
Galeno  vocatur.  Imperfectam  dixit  crisim,  quum,  mutatione  facta, 
levatur,  sed  non  integre  sanatur  aeger.  Saepius  tandem,  affirmante 
Galeno,  nulla  fit  crisis,  sed  paulatim  solvitur  morbus  lenta,  parva, 
dlcsque  aliquot  perdurante,  excretlone  facta.  In  hoc  casu  non  crisi 
vera,  sed  solutione,  vel  lysi,  morbus  terminatur. 

Ex  his  omnibus  apparet,  inquit  Vanswleten  ( in  Boerrhaavll  Aph. 
comment.) , crisim  tunc  vocari  in  morbis,  quando  et  magnae  pertur- 
bationes Jiunt , novaque  phaenomena  subito  apparent ^ simulque  haec 
sequitur  cita  mutatio  morbi  in  melius  vel  pejus;quam  mutationem 
sequuntur  vel  et  comitantur  insignes  excretiones , vel  depositiones 
humorum  in  loca  quaedam  corporis,  id  est,  abscessus. 

Si  hae  mutationes  quae  crisim  constituunt  in  morbi  principio  fiunt 
mali  ominis  est,  et  timendum  ne  aeger  in  pejus  ruat ; salutarem  contra 
exitum  nuntiant,  si  in  ipso  incremento  appareant,  simulque  caetera 
symptomata  ad  melius  vergant. 

Praecipua  critica  phaenomena  quibus  judicantur  morbi,  sunt  hae- 
morragiae,  sudores,  urinae  vel  alvi  fluxus,  sputa  vel  mucosa  vel  pu- 
rulenta, vel  cruenta  biliosi  vomitus,  exanthemata  varia,  parotidum 
tumefactio , abscessus. 

His  variis  crisibus  plerumque  praecurrunt  haud  paucae  perturba- 
tiones. Quas  miro  modo  descripsit  Galenus,  scilicet : anxietates,  vi- 
giliae , somnus  pravus,  amentia,  aurium  tinnitus,  calor  vel  rigor, 
dyspncea  ingens,  dolores  in  variis  corporis  partibus,  etc. 

Imo,  unaqueque  crisis  peculiaribus  signis  nuntiatur;  unusquisque 
etiam  morbus  peculiarem  suam  crisim  habet.  Sic  saltem  dixerunt 
Galenus  ejusque  discipuli. 

Phaenomenorum  quae  varias  crises  antecedunt  et  nuntiant  aliquot 
exempla  ex  HlppocraticisGakniclsque  libris  extracta,  hic  afferamus. 

Haemorragiam  nasalem,  vel  epistaxirn  praenuntiant  vultus  rubedo, 
jsomnolentla,  stupor,  vertigines,  oculorumfulgor,lacrymaeinvitoaegro 

fluentes,  tempornm  gravedo,  temporalium  arteriarum  pulsationes, 
tinnitus  aurium , levis  surditas,  colli  venarum  tumefactio  , narium  pru- 
ritus, in  fronte  et  nasi  radice  gravalivus  dolor,  respirationis  accele- 
ratio, hypochondrii  dextri  tensio  si  sanguis  e nare  dextra  fluxurus  sit, 
et  vice  versa;  inferiorum  membrorum  pallor  et  refrigeratio,  spas- 
modica totius  corporis  constrictio. 

Aliquoties  epistaxim  antecedunt  pertinax  insomnia,  insolita  anxie- 
tas, crudeles  cephalalgiae,  membranae  conjunctivae  rubedo,  freneti- 
cum delirium,  aliaque  symptomata  adstantes  terrore  percellentia, 
quaeque  subito  evanescunt,  superveniente  narium  haemorragia.  Si  ex 
uno  latere  magis  rubra  est  facies , ex  eodem  latere  praedicenda  est 
epistaxis,  quod  semel  fecit  Galenus. 

Crisim  per  sudores  presagltur  subita  alvi  et  urinae  suppressio,  sl 
rigor  simul  accesserit , et  dein  cutis  tota  fiat  pruriginosa,  mollis,  ru- 
bra , et  paulatlm  calido  vapore  madescat.  Pulsui  quoque  attendendum 
est.  Pulsus  undosus , inquit  Galenus,  sudorem  evidentissime  nuntiat. 

Nullum  apud  Galenum  invenitur  signum  quo  praecognoscere 
possimus  crisim  per  urinae  fluxum  faciendam  esse.  Animadvertit 
nihilominus  crisim  , per  urinarum  viam , plerumque  fieri  absque  in- 
genti perturbatione  , nec  ullo  exasperato  symptomate.  Criticae  urinae 
primum  pellucidae  sunt , turbantur  deinde  , et  subalbum , laeve  , 
crassum , aliquando  subrubrum  , inodorum  sedimentum  deponunt. 

Futurae  per  alvum  criseos  signa  illa  sunt  : intestinorum  tormina  , 
genuum  et  lumborum  gravativus  dolor , frequentes  ventris  strepitus 
vel  borborygmata  , tympanitis.  Haec  signa  tamen  nonnunquam  ab- 
sunt , et  Galenus  de  critico  alvi  profluvio  sic  disseruit.  Si  per  excre- 
tionem  alvi  crisis  sit  subsecutura  , manifestum  scepe  nullum  est 
signum  , nec  proprium  ^ sed  hasc  criseos  species  prcsdicenda  est, 
ex  eo  quod  adsunt  crisis  signa , desunt  autem  aliarum  excretionum 
solita  signa. 

Nullum  ab  Hippocrate  Galenoque  datum  est  signum  quo  juvante 
futura  per  abscessus  crisis  praedici  posset.  Dixit  tantummodo  Galenus : 
sivero  ad  abscessus  convertuntur,  communia  quidem  omnium  crisium 

indicia  sunt , et  urina  cruda  et  tenuis  remanet.  Dixit  quoque  Hip- 
pocrates : si  febris  delinet , et  dolor  non  desinit  , et  puris  excreaiio 
non  excernitur  , neque  hiliosce  fuerint  alvi  dejectiones , neque  solu- 
tiores , nec  urina  crassa  , promittiturque  simul  ah  omnibus  aliis 
signis  salutaris  exitus,  his  fore  abscessus  sperandum  est.  Animad- 
vertit Hippocrates  urina  crassa,  cum  albo  sedimento,  abcessus  for- 
mationem impediri.  Abcessus  ominis  boni  praesertim  sunt  si  in  mem- 
bris vel  superioribus’,  vel  praesertim  inferioribus  nascuntur  , si  sat 
molles  sunt , nec  duri  in  circuitu  suo ; si  tandem  foi’as  prosiliunt , et 
facile  suppurant.  Abcessus  rapide  formati  bonum  praesagiuntur  exi- 
tum, malum  vero  , si  lente  creverint.  Alioquln  notum  est  apud  Hip- 
pocratem abcessus  vocabulum  haud  semper  eadem  significatione 
usurpatum  esse.  Etenim  sub  abcessus  nomine  designat  Hippocrates, 
tum  humoris  translationem  de  corporis  parte  ad  alteram  , tum  sup- 
purationem , tum  denique  omnes  subcutaneos  tumoi'es.  Prima  signi- 
ficatione utens,  abscessus  nomen  imposuit  haemorraglis,  sputis,  dysen- 
teriis et  sudoribus.  (Ad  hanc  quaestionem  elucidandam  Prosperum 
Alpinum  interroga  , de  praes,  vita  et  morte  , cap.  12.  ) 

Sputa  ut  critica  considerari  debent , asserentibus  Hippocrate  et 
Galeno  , si  in  opportuno  tempore  apparentibusque  caeteris  crisium 
signis,  sputa,  quae  primum  erant  limpida  et  difficile  excreabantur, 
fiant  crassa,  bene  consistentia,  facilia  excreatu,  ingensque  levamen 
afferant. 

Crises  varice  in  variis  morbis.  — Jam  dictum  est  unumquemque 
morbum  propria  quasi  crisi  terminari.  Sic  in  febribus  sine  alicujus 
visceris  affectione  (i),  crisis  per  urinas  plerumque  fit.  Urinae  criticae, 
cum  sedimento  albo,  sub  febrium  inflammatoriarum  fine  praesertim 
apparent;  urinae  contra , cum  sedimento  rubro,  febribus  biliosis  finem 
peculiariter  imponunt.  Phrenitidem  ardentemque  febrim  solvit  epis- 
taxis, vel  copiosus  sudor.  Lethargum  finit  parotidis  tumefactio.  Morbos 


(1)  Hic  Galenus  ma;iifestara  posuit  differentiam  symptomaticas  inter  essentialesque 
febres. 

thoracis,  et  praecipue  peripneumoniam  sputa  judicant ; in  his  quoque 
affectionibus,  crisis  haud  raro  fit  per  alvi  urinarumve  fluxus.  Hepatis 
convexae  superficiei  affectiones  tribus  praecipue  criseos  modis  termi- 
nantur , scilicet , haemorragia  a dextra  nare , sudoribus  et  urinis.  Con- 
cavae autem  ejusdem  visceris  superficiei  affectiones  biliosis  alvi  dejec- 
tionibus , sudoribusque  sanantur.  Urinis  criticis  mitigantur  renum  et 
vesicae  morbi.  Infra  videbimus  an  semper  harum  Galeni  assertionum 
veritas  observatione  clinica  comprobata  sit;  solam  autem  theoriam 
evidenter  secutus  est  medicus  Pergamensis,  cum  asseruit  quotidianas 
febres  pituitosis  excretionibus,  tertianas  biliosis,  quartanasque,  atra 
bili  expulsa,  judicari.  Galenus  enim  putabat  febrem  quotidianam 
pituita,  tertianam  bili,  et  quartanam  atra  bili  procreatam. 

Quamvis  , secundum  jam  saepissime  citatum  Galenum,  unusquis- 
que morbus  peculiari  crisi  salito  judicetur,  observat  idem  auctor 
naturam  his  regulis  non  semper  inservire.  Organum  in  quod  motus 
critici  vergunt  non  idem  est,  secundum  fetatem,  sexum , tempe- 
ramentum , tempestatem  , presentem  atmosphaerae  statum  , norma- 
lem variorum  organorum  statum  , grassantem  epidemiam  , sympto- 
matum regularem  irregularem-ve  successum,  morbi  lentum  rapidum- 
ve  incessum.  Sic  in  acutissimis  affectionibus  supernae  partes  criticis 
perturbationibus  praecipue  afficiuntur  , dum  in  iisdem  morbis  , len- 
tiore vero  gradu  progredientibus  , inferiores  partes  crisis  aggreditur. 
Sic  similis  morbus  apud  plethoricum  juvenem  epistaxi , apud  homi- 
nem haemorroidibus  subjectum  haemorroidali  fluxu,  apud  faeminam 
magna  irritabilitate  praeditam  uterino  effluvio  judicabitur.  Veterum 
observationes  de  variis , variante  aetate  , crisium  sedibus  plene  con- 
firmavit Samoilo witz  qui , peste  quadam  Moscam  urbem  infestante  , 
animadvertit  in  pueris  cervicales  glandulas,  in  adolescentibus  axil- 
lares , et  in  senibus  inguinales  critico  nisu  praesertim  seligi. 

Omnibus  his  rite  perpensis , eventus,  Galenus  ait,  jam  tibi  sunt 
considerandi.  Si  enim  , superveniente  crise , febris  solvatur , atque 
aliis  accidentibus  liberetur  ceger  j et  melius  fuerit  coloratus  pro  ra- 
tione evacuationis , cum  melioribus  pulsibus , et  ad  surgendum 

robustior , hcec  optima  crisis  est.  Si  vero  ex  his  aliquid  desit , tan- 
tum ab  optima  deficit , quanta  est  ejus  , quod  deficit , vis. 

Quod  jam  de  crisibus  dixi,  ad  morbos  acutos  tantum  referendum 
est;  etenim  Hippocrates  ej usque  sectatores  in  hoc  solummodo  mor- 
borum genere  crises  esse  arbitrabantur , chronicasque  affectiones  sic 
repente  judicari  posse  vel  excretione,  vel  alia  organica  mutatione, 
negabant.  De  qua  opinione  infra  disseram. 

Observaverat  Hippocrates , in  omni  morbo  acuto  , phaenomena 
subinde  regulariter  succedere  ab  affectionis  initio  usque  ad  criseos 
tempus.  Morbificam  materiem  subire  mutationes,  mutationi- 

bus alimentorum  in  ventriculo  conferendas,  quibusque  eliminanda 
fieret,  aexistimabat.  Quamobrem  divus  senex  omnes  morbosacutos  in 
quatuor  periodos  vel  stadia  dividit,  scilicet  : 

i".  Invasionem  vel  principium  quod  perdurat  donec  coctionis 
signa  manifesta  fiant  ; 

2°.  Incrementum , quod  perdurat  a prima  coctionis  signorum  ap- 
paritione, usque  ad  perfectam  coctionem  ; 

5°.  Statum,  quo  integra  et  plena  est  coctio,  praeparanturque  crises. 

4“.  Decrementum,  quo  perficiuntur  crises,  symptomata  remit- 
tunt, et  jam  prope  finitus  est  morbus. 

Alii  auctores,  eamdem  doctrinam  secuti,  tres  tantum  admiserunt 
periodos  , scilicet,  i°.  Periodum  irritationis  vel  cruditatis ^ 2°  Perio- 
dum maturationis  vel  coctionis  ^ 3°  Periodum  excretionis  vel  a crisi , 
vel  a lysi  (i).  Hae  tres  periodi  evidentissime  patent  in  aliquot  mem- 
branarum mucosarum  inflammationibus. 

De  diebus  criticis  Hippocratis  doctrina.  — Sed  non  satis  est 
ut  medicus  morborum  periodos  crisesque  varias  pra3nuntiantia 
signa  , comitantiaque  phaenomena  prorsus  dignoscere  didicerit. 
Asserunt  Hippocrates  ej  usque  sectator  Galenus  morborum  pe- 
riodos certis  contineri  limitibus  , crisesque  ut  plurimum  adesse  in 
statutis  diebus  quos  decretorios,  judicatorios  , vel  criticos  dixerunt. 


(i)  Lermiaier,  Propositioas  sur  la  coctioQ  et  sur  les  crises  j in-4°<  i8o5. 


Haec  doctrina  nunc  mihi  exponenda  est.  Pi  imum  autem  animadver- 
tere mihi  fas  sit  Hippocratis  doctrinam  de  criticis  diebus  valde  dif- 
ferre in  variis  operibus  quae  nobis  ab  eo  tradita  sunt,  vel  saltem  quae 
sub  ejus  nomine  scripta  fuere.  Sed  Dehaen  sapientissime , mea  senten- 
tia, animadvertit  non  Hippocratis  dogmatica  opera  vel  adulterata, 
vel  aliena  manuscripta  , interroganda  esse , sed  potius  clinicis  ejus 
observatis  fidem  esse  adhibendam.  Hac  exploratione  facta  , inve- 
nietur Hippocratis  doctrinam  de  criticis  diebus  sat  certis  inniti 
fundamentis.  Hanc  doctrinam , a Galeno  valde  laudatam  et  illumi- 
natam, paucis  verbis  nunc  expositurus  sum. 

Omnes  acuti  morbi  intra  quadraginta  dies  vel  ocius  terminantur. 
Multi  ad  finem  suam  perveniunt  sub  diem  septimum,  quartumdeci- 
mum,  vigesimum,  vel  trigesimum. 

Dies  morbi  in  quibus  crises  fiunt,  critici  dicuntur,  cfeteri 

dies  non  critici  Hi  etiam  aliquando,  fatente  Galeno , critici 

fieri  possunt.  Inter  criticos  dies , alii  completam  faustamque  crisim 
adducunt  : hi  sunt  septimus,  quartusdecimus,  vigesimus.  Non  adeo 
fausti  dies  sunt  nonus,  undecimus,  et  septimus  decimus.  Adhuc 
minus  perfecta  est  judicatio  in  tertio,  quarto  et  quinto  die.  In  sexto 
crisis  saepissime  fit , sed  malo  Imperfectoque  modo.  Imperfecta  etiam 
est  crisis,  rara  quidem,  in  octavo  et  in  decimo  die.  Tandem  fere 
nunquam  observatur  judicatio  in  duodecimo,  sexlodecimo , et  duode- 
vigesimo  die. 

Sunt  quidem  aliquot  dies  qui,  non  judicatorii,  judicationis  diem 
et  praestantiam  nuntiant;  dies  indicatorii  dicuntur  : hi  sunt  quartus 
septimum  praenuntians;  undecimus  quarti  decimi  index,  et  tandem 
decimus  septimus  vigesimi  nuncius.  Sic  in  aphorismis  dixit  Hippo- 
crates ; Quibus  in  septimo  die  fienda  est  crisis  , in  quarto  die  se- 
dimentum album  urina  continet. 

Alii  dies,  intercalarii  dicti,  criticorum  dierum  vicem  aliquoties 
adimplere  possunt;  sed  tunc  omen  fere  semper  sinistrum.  Hi  sunt 
tertius  dies,  quintus , nonus , tertius  decimus  decimusque  nonus. 

Tandem  alii  dies  sub  nomine  vacuorum  dierum  designati  sunt, 

quia  infaustam  crisim  solito  afferunt,  vel  nihil  indicant,  vel  cri- 
ticorum dierum  munus  explere  nequeunt.  Dies  illi  sunt  praecipue 
sextus  quem  Galenus  infaustissimum  tyrannum  vocat , octavus,  de- 
cimus, duodecimus,  sextusdecimus,  etc. 

Dierum  vacuorum  consideratio  haud  parvi  momenti  est , quia 
prmserlim  in  his  diebus  adhibenda  sunt  medicamenta  ; quam- 
obrem  dierum  medicinalium  nomen  iis  quoque  impositum  est.  De 
his  diebus  sic  ingeniose  dixit  Bordeu  : Ce  sont , pour  ainsi  dire,  les 
jours  de  Vart , qui  n’ a presque  aucun  droit  sur  tous  les  autres  , 
puisqu^il  ne  lui  est  jamais  permis  de  deranger  la  nature  , qui  par- 
tage  son  travail  entre  les  jours  critiques  et  indicateurs , et  qui  se 
repose  uu  prend  haleine  les  jours  vides. 

Haec  doctrina  de  crisibus  et  diebus  criticis  ab  Hippocrate  Gale- 
noque  tam  magniflce,  secundum  Fr.  Hofmanni  dictum,  ordinata  et 
exposita,  usque  ad  aetatem  nostram  pervenit,  ab  aliis  plane  compro- 
bata, ab  aliis  improbata  vel  saltem  plurimas  experta  modificationes. 
Jam,  antequam  Hippocratis  doctrina  a Galeno  tam  subtiliter  et  per- 
tinaciter defensa  fuisset , hanc  in  dubium  vocaverat  superbeque  re- 
pudiaverat Asclepiades  , quem  imitatus  est  discipulus  Themison. 
Celsus  quoque  (qui  tam  eleganter  de  medicina  scripsit , sed  medi- 
cinam practicam  parum  coluisse  videtur),  Asclepiadis  secteeque 
methodicae  de  crisibus  sententiam  secutus  est.  Pythagoricis  enim 
numeris  in  errorem  esse  ductum  Hippocratem  arbitratur. 

Inter  recentiores  medicos,  haud  pauci  crises  esse  fatentur,  sed  ne- 
gant crisibus  diebusque  criticis , in  morborum  curatione , attendendum 
esse.  Talis  fuit  Van-Helmontius,  expectantis  medicinae  Infensissimus 
auctor. 

Hippocratica  doctrina  pueriles  inter  nugas  a Sjlvio  Deleboe  cae- 
terisque  chymlcae  sectae  medicis  repudiata  est.  Non  ita  censebat  ce- 
leberrimus Baglivi.  Suos  vehementer  hortabatur  discipulos  ne  anti- 
quorum doctrinas  Irriderent,  sed  suadebat  ut,  interrogata  natura, 
Hippocratis  doctrinae  veritatem  sedulo  perscrutarentur.  Non  miran- 
dum est,  inquiebat,  quod  remediorum  multitudine  quasi  suffocata 

natura  crises  inter  nos  tam  rarae  contingant.  Existimabat  etiam  re- 
gionum tempestatumque  differentiam  haud  contemnendam  causam 
esse  cur  sub  nostro  coelo  crises  non  eodem  modo  fiant  quo  in  Graecia 
Tei  in  Asia.  Idem  sensit  Hollerius,  qui  (^Comment.  in  Hipp.'^ 

testatur,  in  frigidis  et  borealibus  regionibus,  rarissimas  esse  evacua- 
tiones ci'iticas , quales  ab  Hippocrate  pinguntur. 

Stalhius  ej usque  discipuli  crises  diesque  critieos  evidentissimas  inter 
veritates  posuerunt.  Fr.  Hofmannius  crisium  doctrinae  ardentissimum 
fautorem  sese  praebuit.  A Galeno  praesertim  discrepuit,  scilicet  eo 
quodrin  chronicis  morbis  haud  secus  ac  in  acutis  crises  existere  arbi- 
trabatur. Sed  non  semper  in  tractandis  morbis  Hippocraticam  seque- 
batur expectationem. 

Boerrhaavlus  crisium  existentlam  agnovit,  seu  in  aphorismis,  seu 
praesertim  in  medicis  institutionibus.  In  hoc  opere  sic  affatur  : In 
morbis  acutis  y qui  in  humoribus  consistunt  y disponitur  ut  plurimum 
certo  tempore  materies  morbi  y ita  ut  Jiat  subita  mutatio  morbi  in  sa- 
nitatem vel  in  mortem  y quce permutatio  crisis  appellatur.  Suadet  ne 
crises  variae  per  artis  sollicitudinem  turbentur.  Summa  eloquentia  mi- 
rabilique  concinnitate  phaenomena  describit  quae  crisim  nuntiant  vel 
comitantur;  si  illa  absint,  inquit,  aut  contraria  eveniant,  tum  ap- 
paret illa  phaenomena  esse  symptomata  morbi,  non  autem  vitee  trium- 
phantis; adeoque  tunc  mala  sunt,  atque  curanda  ut  morbi  ipsi;  si  vero 
omnia  haec  non  adsint,  sed  tantum  quaedam , eaque  nec  perfecta, 
tum  cognoscitur  materiem  male  criticam  vagam  huc  illuc  ferendam , 
parituram  varia  phaenomena  , quae  crisis  appellatur. 

Non  mihi  animus  est  omnes  hic  recensendi  auctores  qui  de  crisibus 
disseruere;  plerique  Hippocraticae  doctrinae  nihil  addiderunt.  Atta- 
men mentionem  faciam  opinionis  novae  quam  primus  sub  novissimi 
saeculi  fine  Rell  edidit.  Asseruit  nempe,  in  crisibus,  non  tantum  eva- 
cuationes considerandas  esse , sed  internas  solidorum  mutationes  ma- 
gna quoque  attentione  esse  dignas,  et  ab  his  mutationibus  praecipue 
pendere  crises ; tali  opinione  fretus,  morbos  nervosos , una  solidorum 
affectione  productos,  crisibus  etiam  terminari  posse  affirmavit.  In 

secundo  paragrapho,  de  Relliana  opinione,  adjuvantibus  factis,  disse- 
rere conabor. 

Tandem  nemo  nescit,  in  nostra  fere  aetate , nonnullos  medicos  ad 
praesagiendas  crises  nova  signa  proposuisse.  Sic  Bordeu , attente  pulsu 
explorato  , vai’ias  crisium  species  judicationisque  tempus  nuntiari 
posse  contendit.  Aliquot  celeberrimi  viri  assertiones  confirmavit 
experientia,  alias  vero,  numerosiores  quidem,  plane  confutavit. 

PARS  SECUNDA. 

Observationes  clinicae. 

In  praecedente  paragrapho  veterum  recentiorumque  doctrinam 
exposui.  Nunc,  omni  neglecta  theoria,  omni  quoque  deposito  aucto- 
ritatis praejudicio , observationes  tum  a me  ipso,  tum  ab  aliis  medicis 
collectas  prodam,  factisque  tantum  nixus  quaeram  an  antiquorum 
doctrina  de  crisibus  et  diebus  criticis  admittenda  sit.  De  variis  viis  per 
quas  morbi  judicationem  fieri  dictum  est,  primum  observata  narrabo , 
dein  ex  observatis  corollaria  depromere  conabor, 

1°.  Hcemorragice. 

Numerosissima  apud  auctores  reperiuntur  exempla  haemorragia- 
rum,  quae,  sub  fine  morbi  supervenientes  nec  raro  in  diebus  ipsis  ju- 
dicatoriis ab  Hippocrate  indicatis,  meliore  symptomatum  statu  comi- 
tante , morbum  ita  judicare  visae  sunt.  Saepius  quidem  salutares  illi 
sanguinis  fluxus  sub  ipso  affectionis  principio  eruperunt,  nec  minus 
faustas  tamen  sese  praebuerunt.  Hi  fluxus,  in  morbi  cruditatis  periodo 
supervenientes,  non  critici  ab  Hippocrate  vocati  fuissent.  An  cum 
natura  congruat  haec  Hippocratis  opinio,  mox  perpendemus. 

Observatio  i {i).  Febris  inflammatoria  y epistaxis  critica  un- 
decimo die. 

Adolescens  , robustus  et  plethoricus  , rigore  parvo  et  pauio  nost 


(i)  Omnes  observationes,  sine  auctoris  nomine,  in  Caritatis  nosocomio  a me  collectae 
sunt , auspicante  et  dirigente  doctpre  Lerminier. 

ingenti  calore  correptus  est  tertio  aprilis  die  1823.  Per  quinque  primos 
morbi  dies,  calor  continuus  , cephalalgia  ingens,  tinnitus  aurium  , 
vertigines , magna  sitis  , tussis  pauca.  Sexto  die , nosocomium  in- 
gressus est;  jam  dicta  perstant  symptomata  , et  praeterea  observantur 
facies  rubra,  cutis  calida  et  sicca,  pulsus  ingens  et  plenus,  lingua 
rubra,  abdomen  doloris  immune,  paululumque  tensum,  alvus  ad- 
stricta.  ( Pediluvia  ; diluentes  ptisanae. ) Septimo  die  et  octavo  die, 
nihil  novum  (12  hirudines  in  ano.).  Decimo  die,  sanguinis  emissio 
non  meliora  tulit;  levis  diarrhaea.  Undecimo  die  mane,  cephalalgia 
major,  ruberrima  facies,  micantes  oculi,  valde  frequens  subdurus- 
que  pulsus , paululum  madida  cutis.  Medio  die,  sanguis  per  nares 
fluere  incipit,  usque  sub  vesperum  perstat  epistaxis.  Nocte  sequente, 
somnus  placidus.  Duodecimo  die,  pulsus  multo  minus  frequens,  cutis 
fere  naturalis  calor,  cephalalgiae  facieique  rubedinis  absentia.  Se- 
quentibus diebus,  convalescentia. 

Haec  observatio  manifestissimum  criticae  epistaxeos  nobis  tradit 
exemplum.  Animadvertamus  haemorragiae  artificialiter  productae  inu- 
tilitatem; nobis  quoque  notanda  sit  symptomatum  exasperatio,  quae 
epistaxim  antecessit,  et  quasi  nuntiavit.  Tandem,  si  hic  esset  locus, 
febris  essentialis  haud  dubium  exemplum  in  hac  observatione  in- 
veniremus. 


Observatio  2.  Febris  inflammatoria.  Epistaxis  critica  septimo  die. 

(Pinei,  midecine  clinique. ) 

Homo,  viginti  septem  annos  natus,  athletica  constitutione,  in 
vinariam  cellam  descendit , cum  sudore  maderet ; repente  frigoris 
sensus  cum  horrore  per  unam  horam  perstante,  ac  dein  calor  ingens, 
halituosus , rubra  facies,  pulsus  dui’us  et  frequens.  Aquam  pane 
temperatam  abundanter  bibit.  Postridie,  hausto  vino  calido  accu- 
mulatisque  stragulis,  copiosus  sudor.  Secundo  die,  aqua  vitee  cali- 
dissima potata  , redit  sudor  , et  in  pe  jus  ruit  morbus.  Tertio 

die,  calor  pei’magnus,  pulsus  quasi  impeditus,  sicca  labia,  lingua 
aspera,  rugosa , subnigra , sitis  ardens,  anxietas , motuum  difficultas, 
somnolentia,  alvi  adstrictio,  urina  ruberrima.  ( Brachii  vcnaesectio , 
demulcentes  potus  clysteresque.)  Quarto  die,  notabile  levamen,  sed 
adhuc  ingens  calor  ( tepidum  balneum  ).  Quinto  die , calor  fere  na- 
turalis , faciliores  motus  , humida  lingua.  Sexto  die , symptomata 
eplstaxim  nuntiantia  ; in  nocte  sextum  inter  et  septimum  diem  , 
rosei  sanguinis  per  nares  fluxus  abundans  ; convalescentia. 


Haec  observatio  a praecedenti  praecipue  differt,  eo  quod  natura 
sanationem  non  sola  perfecit.  Primum  ars  nocuit,  dein  proprias 
suas  reparavit  noxas,  et,  cum  jam  venaesectione  et  remediis  demul- 
centibus gravissima  mitigata  fuissent  symptomata,  natura  jus  suum 
quasi  recuperavit , et  narium  haemorragia  aegrum  ad  integram  sa- 
nitatem restituit.  Persuasum  habeo , natura  intempestivis  remediis 
non  turbata,  morbum,  nec  juvante  nec  nocente  arte  , ad  meliora 
paulatim  vergentem,  epistaxi  quoque  septimo  die  judicandum  fuisse. 
Sic  contigit  puellae  cujus  historia  a Foresto  nobis  tradita  est.  Puella, 
inquit,  ventris  fluxu  laborans , synocho  cori*epta  fuit.  Nullo  remedio 
per  sex  dies  usa  est.  Septimo  sanguis  copiose  e naribus  manavit;  et, 
post  fluxum  illum , a febre  validissima  praeter  opinionem  adstan- 
tium  puella  liberata  fuit.  ( 05s.  Medie. , lih.  i.  ) 


Observatio  3.  Febris  ardens  , epistaxis  critica  sexto  die.  (Hip- 
pocr.  De  Morbis jjopul. , lib.  3. ) 

Puella  febre  ardente  corripitur,  cum  insomnia,  siti,  lingua  sicca 
et  fuliginosa,  tenuibus,  colorisque  boni  urinis.  Secundo  die,  anxietas 
ingens.  Tertio  die,  diarrhaea  serosa,  subviridis,  sequentibus  diebus 
perstans. Quarto  et  quinto  die , delirium.  Sexto  die,  copiosa  epistaxis, 
simulque  sudor  universus ; sanatio. 

Hac  observatiojie  confulatur  assertio  Galeni  qui  criticos  motus, 
sexto  die  factos,  sinistros  esse  arbitratur. 

Observatio  4-  Febris  continua.  Duce  epistaxes , altera  sexto  die 
salutaris  quidem,  sed  non  critica;  altera  undecimo  die , vere  judica- 
toria. (Le  Pecq  de  La  Cloture,  Obs.  sur  les  maladies  ipicUmiques.  ) 

Juvenis  quidam  crudeli  cephalalgia  corripitur.  Eodem  tempore, 
nauseae,  biliosa  lingua,  pulsus  fere  naturalis.  Purgante  dato,  bilis 
multa  per  alvum  fluit;  haud  imminuitur  cephalalgia.  Quarto  die,  ve- 
hementissimum  febris  incrementum;  quinto,  respiratio  difficilis, 
anxietas.  Sexto,  strictior  pulsus,  valde  flagrans  cutis,  lingua  arida  et 
fusca.  Tum  sanguis  e naribus  copiose  fluit.  Septimo  die,  respiratio  li- 
berior est.  Ab  octavo  usque  ad  undecimum  diem,  perstat  febris,  sed 
moderata,  nulloque  gravi  stipata  symptomate.  Undecimo  die,  irri- 
tationis signa  redire  videntur , rursus  erigitur  pulsus ; tum  copiosissima 
supervenit  epistaxis , et,  duodecimo  die,  jam  cessavit  febris. 

Hic  animadvertendi  sunt  effectus  valde  diversi  qui  unamquamque 
eplstaxim  secuti  sunt;  animadvertenda  quoque  est  graviorum  symp- 
tomatum turba,  quae  secundum  sanguinis  fluxum  antecessit,  et  quasi 
haemorragico  nisu  produci  visa  est. 


Observatio  5.  Febris  continua  remittens.  Epistaxis  critica  nono 
die.  (Ibid. ) 

Faemina,  viglnti  annos  nata,  primo  die  riguit,  et  sudavit.  Secundo, 
febris  non  cessat,  et  sub  vespero  redit  rigor.  Magna  anxietate,  lypo- 
thimils,  nauseis  simul  laborat ; ventriculi  gravedine  afficitur;  lingua 
est  biliosa  , pulsus  parvus  et  strictus.  Usque  ad  septimum  diem  idem 
est  status,  tantum  sub  quarto  pulsus  dicrotum  se  praebuit.  Septimo 
die,  spontaneus  bilis  flavae  vomitus,  biliosaeque  per  alvum  dejec- 
tiones. Octavo  die,  omnia  in  pejus  ruere  videbantur,  jam  sinistra  ap- 

parebant  symptomata;  aliquot  sanguinis  guttae  e naribus  effluxerunt; 
sed  nono  die  copiosa  supervenit  epistaxis,  et  febrem  tollit. 


Imprimis  in  hac  observatione  notandus  est  rapidus  ille  insperatus- 
que  transitus  e gravissimo  statu  ad  sanitatem  , postquam  sanguis  e na- 
ribus effluei’e  caeplt. 


Observatio  6.  Febris  tertiana , jam  diutius  perdurans^  et  frustra 
peruviana  cortice  debellata,  immani  sanguinis  e naribus  profluvio 
sanata. 

Homo,  quadragesimum  circiter  annum  agens,  febre  tertiana  Jam 
duobus  elapsis  mensibus  laborabat , cum  in  Caritatis  nosocomium  re- 
ceptus est,  Kina  sub  plurimis  formis  data  febris  accessiones  turbave- 
rat, sed  non  impediverat  quin  eae  redirent.  Tres  accessiones  m noso- 
comio primum  habuit.  Huic  homini  valde  plethorico  et,  in  accessio- 
num intervallis  , cephalalgia  laboranti  , venam  incidi  jussit  doctor 
Lermlnier.  Haec  venaesectio,  aliquot  horis  ante  quartae  accessionis 
reditum  facta  , accessionem  modo  tardavit , ej usque  vehementiam 
paululum  imminuit.  Postridie , sub  vespero , sanguis  e naribus  abun- 
danter manere  caepit , et , tota  nocte , usque  ad  matutinum  tempus, 
uberlim  et  indesinenter  effluxit.  Tunc  aeger  pallidus  erat  et  debilis; 
sed  penitus  defuit  accessio,  et  ab  hoc  momento  nullum  febris  vesti- 
gium observatum  est. 

Quam  apte  hic  indicaretur  sanguinis  emissio  , crisis , per  epistaxim 
facta , egregie  demonstravit.  In  hoc  peculiari  casu , cortex  peru- 
viana, qua  vulgo  certissime  fugantur  intermittentes  febres,  nulla 
medente  vi  praedita  est.  Sed  pertinax  morbus  , quasi  dedecus  artis, 
ex  insperato  cessit , simul  atque  natura  sanguineam  fluxionem  in 
narium  membrana  concitavit.  Vidimus  quoque  a natura  provocatam 
haemorragiam  venaesectione  multo  efficaciorem  fuisse. 

Observatio  7.  Apoplexia  imminens , qua  ceger  epistaxi  liberatur. 

Homo  , sex  et  triginta  annos  natus,  jam  ab  aliquot  hebdomadibus 
cephalalgiam  , vertigines  , tinnitus  aurium  , pedum  manuumque 
torporem,  et  in  sinistro  latere  incommodam  formicationem  sentiebat. 
Interdum  obtusior  fiebat  intelligentia , balbutiebat , quasi  titubans 
et  ebrii  instar  ibat , buccaque  leviter  contorta  erat.  Irritantibus  pe- 
diluviis  etenematibus,  repetitis  venaeseclionibus  haud  imminuta  fue- 
rant haec  symptomata.  Tandem  repentina  subiit  epistaxis  , qua  duas 
saltem  sanguinis  libras  aeger  amisit ; ad  sanitatem  prorsus  rediit. 


Haec  morbi  terminatio  antiquorum  crisim  haud  proprie  constituit. 
Nihilominus  habenda  est  naturae  salutaris  nisus  quo  , deficiente  arte, 
funesta  sanguinis  versus  encephalum  congestio  in  aliam  partem  fauste 
divertitur.  Magna  epistaxium  efficacitate  in  cerebri  morbis  conside- 
rata , doctor  Cruveilhier  recenter  fabricavit  instrumentum  quo  epis- 
taxes  artificialiter  produci  possent. 


Ob  SERVATIO  8.  Leucophlegmatia  epistaxi  superveniente  sanata. 

( Fabricius  Hildanus  quem  citat  Dumas , Maladies  chroniques.  ) 

Homo  , robustus  et  plethoricus,  triginta  annos  natus  , in  leuco- 
phlegmatiam cecidit.  Aliquanto  post , per  dextram  narem  tam  co- 
piosa facta  est  epistaxis , ut  quatuor  sanguinis  librse  fere  subito  ef- 
fluxerint. Hac  evacutione  nullo  modo  debilitatus  leger  ab  hydrope  suo 
mox  liberatus  est. 

Optandum  quidem  foret  ut  magis  singillatim  narretur  haec  histo- 
ria; magni  tamen  momenti  eadem  mihi  videtur  eo  quod  raram  hy- 
dropum  solutionis  viam  monstrat.  Quod  hic  fecit  natura,  id  quoque 
ars  aliquando  feliciter  molita  est.  Haud  pauci  enim  auctores  edide- 
runt exempla  hydropum  activorum  quos  venaesectio  sanavit. 

Non  hic  locus  est  de  funestis  quibusdam  et  symptomaticis  epistaxi- 

bus  disserendi  Iiasque  cimi  criticis  conferendi.  Nunc  ad  criticarum 
alius  generis  hremorragiarum  observationes  transeamus. 

Haemoptysis,  heniatemesis , sanguinis  per  alvum  fluxus,  et  tan- 
dem hematuria  , rarissime  quidem  verae  morborum  crises  esse  mihi 
videntur.  Ut  plurimum  organicae  aflectionis  symptomata  sunt  , vel 
manifestantur  in  his  morbis  qui  omnes  corporis  partes,  seu  solidas  , 
seu  liquidas , afliciunt,  quales  sunt  febres  putridae,  pestllentlales  , 
exanthematicae  , vel  scorbutus.  Accidit  quidem  in  nonnullis  casibus 
haec  sanguinea  profluvia  aliquid  levaminis  afferre.  Sic  postquam 
phthisici  sanguinem  excrearunt  , vel  aegri  ventriculi  carcinomate 
atfecti  criiorem  vomuerunt , symptomata  in  melius  Ire  videntur ; sed 
falsa  et  sinistra  est  haec  falsae  crisis  species,  contraque  medico  nuntiat 
morbum  in  pejus  progredi. 

Legitur  tamen  apud  Le  Pecq  de  La  Cloture  sat  notabile  exemplum 
hematemesis,  qiue  verae  crisis  charactera  praebere  videtur. 


Observatio  9.  Febris  continua.  Hematemesis  critica  sub  trigesimo 
quarto  die.  ( Le  Pecq  de  La  Cloture  , Maladies  ipidemiques.  ) 

Faemina,  quinque  et  triginta  annos  nata,  ab  initio  morbi  respira- 
tionem difficilem  habuit,  cum  cephalalgia,  nauseis,  et  febre.  A 
sexto  ad  octavum  diem  , purpureae  apparuerunt  maculae  ; simul  som- 
nus pravus,  anxietas,  sitis,  quotidianum  febris  incrementum.  Un- 
decimo die  delirium  , surditas,  alvi  adstrictio  ; quae  phaenomena  us- 
que ad  vigesimum  diem  perdurant.  Tunc,  purgante  dato,  delirium 
et  surditas  abeunt;  sed  perstat  febris  usque  trigesimum  tertium  diem. 
Dolorem,  in  lienis  regione  valde  tumefacta,  sentiebat  aegra.  Tandem , 
sub  quarto  et  trigesimo  die  , coagulati  sanguinis  magnam  vim  evo- 
muit , et  ab  omni  febre  i^epente  liberata  est. 


Uterina  haemorragia  plurimos  terminari  morbos  omnibus  notum 
est.  Unicum  de  hac  crisi  exemplum  hic  afferre  mihi  fas  sit. 


Observatio  io.  — Pleuritis.  Uterina  hcemorragia  quinio  die  su- 
perveniente, morbus  solvitur. 

Fsemina  juvenis,  postquam  mense  februario  anni  1822,  in  Sequanae 
ripis  per  aliquot  dies  linteum  abluisset , ingenti  dolore  sub  mamma 
dextra  et  simul  febre  correpta  est.  Tertio  die  nosocomium  adiit.  Tunc 
respiratio  difficilis  , inspiratio  brevis  quasi  dolore  impedita  ; dolor 
acutus,  punctorius,  motu,  tactu,  perculsu,  tussique  et  magnis  ins- 
pirationibus aucta;  parva  siccaque  tussis  ; pulsus  frequens  et  durus  , 
cutis  calidissima  et  arida.  (Venaesectio  : hirudinum  in  latere  appli- 
catio) Quarto  die,  respiratio  paulo  liberior;  dolor  paululum  immi- 
nutus perstat  tamen  ; perstat  quoque  febris;  suam  cutis  ariditatem 
servat.  Quinto  die  mane,  ingens  respirationis  difficultas  redierat, 
acutissimusque  rursus  erat  dolor.  INihil  tamen  alioquin  nuntiabat 
in  pleurae  cavitatem  vel  pus  , vel  serum  effundi.  Magna  anxietate 
cruciabatur  aegra  ; de  incommoda  gravedine  et  insolito  calore  in 
lumbis  et  inguinibus  conquerebatur.  Nova  prescripta  est  venaesectio; 
vix  relicto  ejus  lecto,  e vagina  immanis  sanguinis  copia  profluere 
caepit.  Crescente  profluvio  , magnum  levamen  aegra  sentiebat  , 
tres  cix’citer  sanguinis  librae  ab  utero  manarunt,  et  post  meridiem 
haec  faemina  cui,  aliquot  ante  horas,  valde  sinistrum  instabat  fatum, 
facile  respirabat , maxime  obtusum  modo  dolorem  sentiebat , et 
pulsum  fere  naturalem  habebat.  Sequentibus  diebus,  convalescebat. 


Judicatio  morbi  per  haemorragiam  tam  evidenter  paucissimis  ca- 
sibus observata  est.  Hic  adhuc  vidimus  haemorragiam  a natura  pro- 
vocatam venaesectione  multo  efficaciorem. 

Simplex  menstruorum  fluxus,  a medicis  saepius  habitus  est  vario- 
rum morborum  crisis ; contra  patet  in  plerisque  casibus  hoc  fluxu  non 
judicari  morbum  , sed  redire  menstrua  post  perfectam  morbi  judi- 
cationem. In  multis  quoque  affectionibus,  mensium  suppressio  non 
morbum  gignit,  ut  saepe  creditur,  sed  contra  gignitur  morbo;  quo 

perstante,  menses  revocare  frustra  conamur;  morbo  sanato,  iterum 
faci  le  man  ant 

Fluxum  hemorroidalem  optimam  esse  haud  paucorum  morborum 
judicationem  ex  veterum  recentiorumque  observationibus  constat. 
jXullus  fere  morbus  est  cujus  causa  in  hemorroidum  suppressione 
non  posita  fuerit;  nullus  quoque  morbus  cujus  repentina  cessatio  a 
supervenientibus  hemorroidlbus  pendere  liaud  fuerit  dicta.  Hae  opi- 
niones severis  sincerisque  observationibus  non  semper  certe  nitun- 
tur. Neque  enim  fides  mihi  videtur  omnino  adhibenda  Hofmannio 
dicenti,  suppressis  heemorroidibus  , nasci  maniam,  melancholiam, 
apoplexiam,  perlpneumoniam  , phthisin  , asthma  , sclrrhum  hepatis, 
hydropes  varios,  nephritidem,  arthritidem,  etc.  Pariter  Hippocrati 
non  credemus,  asserenti  eos  qui  haemorroides  habent,  neque  pleu- 
ritlde,  neque  perlpneumonia,  neque  phagaedena  , neque  furunculis 
corripi.  Saepissime  enim  vidi  homines,  quorum  haemorrhoides  flue- 
bant , pulmonaris  inflammationis  haud  immunes  esse.  Sed  sat  su- 
perque  de  jucatoriis  haemorragiis  dictum  est ; nunc  de  aliis  crisibus, 
observatione  duce , disseramus. 

2*.  Alvi  Jluxus. 

In  multis  affectionibus  dlarrhaea  supervenit  sub  earum  principio  ; 
incremento,  vel  fine.  Sed  de  hujus  dlarrhaeae  natura  et  curatione 
multum  disputaverunt  et  adhuc  disputant  medici.  Alii , intestino- 
rum modo  inflammationem  in  dlarrhaeae  considerantes , antiphlo- 
glsticis  remediis  omne  alvi  profluvium  celerrime  reprimendum  esse 
arbitrantur.  Alii  contra,  mea  sententia  saplentlores,  non  omnem 
diarrhaeam  esse  inflammatoriam  aexistimant , et , secundum  varias 
ejus  species , varias  curationis  methodos  adhibent.  Quis  enim  negare 
possit  in  multis  alvi  fluxibus  optime  succedere  substantias  aromaticas, 
tonlcas , astringentes , purgantia  tandem  et  emetica  ? 

Nonne  sunt  quidam  alvi  fluxus,  salutares,  vere  critici,  quique  sine 
periculo  repente  coerceri  nequeunt  ? Hoc  negant  multi  aetatis  nostrae 

medici  , veterum  auctoritatem  spernentes  , innumeraque  facta  , 
meditatione  certissime  digna,  oblivioni  tradentes.  Sic,  in  febre  lenta 
nervosa,  Huxliamio  narrante,  cessabat  delirium,  simul  atque  alvus 
fluere  ceeperat.  In  variolis,  eodem  aflirmante  auctore,  diarrhaea  cri- 
tica plurimos  a3gros  morti  eripuit.  Dixit  Sydenhamius  : in  variolis  ' 
confluentihas , intempestiva  diarrhuice  suspensio  multa  infantium 
millia  letho  dedit.  Apud  quosdam  morbillis  laborantes,  Petrus  Frank 
valde  salutarem  diarrhaeam  observavit  quam  criticam  vocat;  Ilcec , 
inquit,  nullis  sedetur  oportet  remediis.  Peritissimus  Pringle  testatus 
est  diarrhaeam  solitam  esse  crisim  remittentium  febrium  quas  tam 
egregie  descripsit;  itaque  suadet  ne  fluxus  alvi  in  his  morbis  citius 
coerceatur.  Tandem  Grant  rnultlque  auctores  alii  naturalem  solitam- 
que  febris  putridae  crisim  esse  diarrhaeam  arbitrantur.  Apud  omnes 
observationum  collectores,  reperluntqr  exempla  alvi  fluxuum  quibus 
apparentibus  sjnochorum  solutip  facta  est.  Egomet  ipse  nonnulla 
diarrheeae  criticae  exempla  retuli  ( Clinique  mMicale , obs.  55,  6i , 
66,  69,99).  Hic  tantum  referam  nonnullas  auctoris  Jam  memorati 
( Le  Pec  de  La  Cloture  ) observationes  quibus  omne  dubium  de  judi- 
catoriae diarrhaeae  exlstentia  tolli  mihi  videtur. 


Observatio  ii.  Febris  continua.  Diarrhoea  critica.  {LePecq 

de  La  Cl6ture.  ) 

Faemina,  postquam  per  aliquot  dies  elanguisset,  rigens  aestuansque 
vlcissim  , decubuit  tandem  et  in  stuporem  incidit  : biliosa  fissaque 
lingua  erat,  alvus  satis  laxa  , et  urinae  naturales.  Primum  pulsus  fuit 
magnus,  digitumque  repellebat;  mox  autem  mollis,  inaequalis  atque 
intermittens  factus  est;  uno  verbo  intestinalis  erat.  Etenim,  abun- 
dans supervenit  diarrhaea.  Illico,  lingua  rubedinem  suam  amisit, 
desiilque  fejbfis. 


In  hac  observatione  reperimus  peculiarem  pulsum  qui , affirman- 
tibus sorano,  Bordeu  et  aliis  , criticam  diarrhaeam  praenuntiat.  Ab- 

4 


(26) 

soluta  fuisset  observatio  , auctore  notante  diem  quo  sese  praebuerunt 
et  pulsus  ille  intestinalis  et  crisis  ipsa. 


Observatio  12.  Febris  continua.  Diarrhoea  critica  duodecimo 

die.  ( Idem. ) 

Faemlna,  vlglnti  annos  nata  , melancholica  . magno  rigore  cor- 
repta est , fluentibus  menstruis  quae  subito  suppressa  sunt.  Paulo  post 
ingens  sub  fronte  dolor , nauseae  , anxietas  , et  tandem  febris , inae- 
qualibus comitata  incrementis.  Septimo  die , ingens  abdominis  dolor, 
alvus  valde  constricta;  gravedinis  sensus  in  episgatrica  regione;  sitis 
ardens ; febris  multa.  Octavo  die , purgante  dato  , placidius  obdor- 
miit aegra,  et  in  melius  ivit.  Nono  die,  nihil  novi ; lingua  bumida 
et  biliosa  ; alvi  adstrictlo  perstat.  Decimo  die  , nulla  dejectione  facta, 
abdominis  dolor ; hypochondria  attollebantur  et  obmurmurabant. 
Noctu  , agitatio  maxima,  delirium.  Undecimo  die  furebat  aegra,  et 
jam  phrenitica  fiebat;  tum  copiosissima  diarrhaea  subito  correpta 
est.  Excrementa  biliosa , mucosa , variegata  abundanter  ejecit : eodem 
die  ad  sanitatem  restituta  est. 


Quis  in  hoc  casu  diarrhaeam  vere  judicatoriam  negare  possit  ? Hic , 
ut  in  aliis  jam  citatis  observationibus  , gravissima  symptomata  cri- 
sim antecesserunt ; et , postquam  alvus  fluxerit,  ex  insperato  eva- 
nuerunt. 

Apud  alium  aegrum,  cujus  ab  eodem  auctore  tradita  est  historia, 
immanis  biliosarum  dejectionum  quantitas  ejecta  fuit.  Quoties  alvus 
fluere  desinebat,  in  pejus  ruebant  symptomata ; meliora  iterum  red- 
debantur , simul  atque  , lenissimo  purgante  dato  , rursus  laxabatur 
alvus.  Sanitas  tantum  rediit , postquam  , elapso  quarto  decimo  die  , 
prodigiosa  bilis  quantitas  deorsum  educta  fuerit. 


Observatio  i 3.  Peripneumonia  diarrhasa  supervenienle  sanala. 

Homo» quidam  omnia  peripneumonioe  sextum  diem  attingentis 
symptomata  praebebat , scilicet , dyspnaeam , rubra  sputa , soni  im- 
minutionem in  dextro  thoracis  latere , crepitantem  rhonchum  in 
eodem  latere  , sed  in  nulla  parte  respirationis  absentiam , etc.  Sic 
pulmo  nusquam  adhuc  in  hepatisatione  esse  videbatur  ; aeger  copio- 
sissima subito  correptus  est  diarrhaea,  nullo  provocata  remedio.  Sed 
mirum  ! Dum  abundanter  ejicerentur  excrementa  flava  et  valde  foe- 
tida^ dyspnaea  minuebatur,  pulsus  minus  frequens  fiebat;  et  postridie, 
auscultata  respiratione  , nullum  crepitantis  rhonchi  vestigium  ma- 
nebat , et  pulmonares  vesiculae  aere  liberius  penetrabantur. 


Alios  peripneumonlcos  in  Caritatis  nosocomio  observavi,  quorum 
curationi  multum  profuit  diarrhaea ; attamen  inflammationis  reso- 
lutio apud  neminem  tam  rapida , et  tam  evidenter  alvi  fluxu  judicata 
fuit  quam  apud  aegrum  de  quo  nunc  agitur.  Apud  eos  potius  per 
lysim  , ut  Galenus  aiebat , terminari  inflammatio  visa  est. 


Observatio  i4-  Rheumatismus  acutus  alvi  fluxu  superveniente 

sanatus. 

Artifex,  quadraginta  annos  natus,  biliosi  temperamenti,  magna 
febre  correptus  est  primis  diebus  mensis  octobris  1821  , et,  post 
horas  circiter  triginta  , dolores  acutos  in  utroque  genu  et  dextro 
carpo  sentire  caepit.  Paucis  elapsis  diebus , nec  ullo  minuente  symp- 
tomate , Caritatis  nosocomium  ingressus  est.  Tum  febris  ingens , 
cutis  madida.  Utriusque  genu  dextrique  carpi  articulationes  tume- 
factae , rubrae , et  valde  dolentes.  Quatuor  sequentibus  diebus  venae- 
sectiones  duae;  emollientia  cataplasmata;  diluentes  ptisanae;  levamen 
nullum.  Applicatis  dein  hirudinibus,  inflammatio  quidem  in  genubus 
et  carpo  dextro  minuitur,  sed  alias  articulationes  vicissim  invadit  ; 
perstat  febris.  Digestionis  respirationis-ve  functiones  nullo  modo  tur- 

bautui'.  Sic  proelereunt  tlies  circiter  vigiuli.  Post  hoc  temporis  inter- 
vallum, aeger  magis  anxius  videtur;  in  epigastrica*regione  repentino 
dolore  afficitur,  et  respiratio  fit  difficilis.  Quid  plura?  Rheumaticam 
metastasim,  ut  alebant  veteres,  vel  aliquam  inflamiiiationem  Internam 
magnopere  limemus;  novae  Jubentur  venaesectioncs , quae  levius- 
culum  modo  levamen  afierunt ; toto  die  , magis  ac  magis  crescunt  et 
generalis  anxietas  , et  dyspnaea , et  epigastricus  dolor , et  simul  fere 
penitus  abiit  articulationum  morbus.  Sub  media  nocte,  repente  su- 
pervenit copiosus  alvi  fluxus,  cum  notabili  levamine.  Postridie  mane, 
dyspnaea  minor  , epigastricus  dolor  fere  nullus ; per  omnem  diem  et 
noctem  , diarrhaea  continuat,  et , elapsis  viginti  quatuor  vel  triginta 
horis,  ab  omni  malo  liberatur  aeger. 


Medicorum  meditatione  dignissima  mihi  videntur  gravium  inordi- 
natorumque symptomatum  series  quae  alvi  fluxum  antecessit,  et  ipse 
alvi  fluxus  quo  manifestato  evanuerunt  haec  symptomata  eadem  cele- 
ritate qua  acciderant;  pari  simul  velocitate  decessit  rheumatismus,  qui 
solitis  remediis  nullo  modo  debellatus  fuerat. 

An  diarrhaea,  arte  producta,  rheumatismum  solvere  potest,  haud 
secus  ac  spontaneus  alvi  fluxus  ? Sic  putaverunt  haud  pauci  Celebres 
medici,  et  praesertim  Scudamore.  Alii  contra  omni  diarrhaea  rheu- 
matismum augeri  affirmaverunt.  Sola  experientia  haec  dijudicanda 
est  quaestio. 


Observatio  i 5.  Ascitis  a peritonitide  nata.  Rapida  seri  absorptio , 
' superveniente  diarrhaea. 

Adolescentulus,  scrophulis  obnoxius,  et  jam  ab  aliquot  mensibus 
prava  tussi  vexatus,  sat  Ingentem  In  abdomine  sensit  dolorem  qui 
tres  vel  quatuor  dies  perstitit,  cuique  successit  rapida  ventris  tume- 
factlo.  Tum  in  Caritatis  nosocomium  ingressus  est  (mense  septembri 
1822  ).  Fluctuatio  evidens  erat  ventri  quem  sine  ullo  dolore  premere 

polerant.  Pulsus  frequens  erat  et  parvus.  Gaslro-inteslinalis  mem- 
brana mucosa  sana  videbatur.  Putavit  doctor  Lermlnier  ascitidem  ex 
levi  peritonaei  inflammatione  originem  ducere  ; primo  die , in  ano  hi- 
rudines; sequentibus  diebus,  vesicatoria  in  inferioribus  membris , 
aromaticae  frictiones  in  abdomine,  diuretica.  Non  tamen  minuebatur 
hydrops.  Cathartica  tunc  adhibita  sunt.  Slrupi  rhamni  seml-unciam 
cum  unciis  duobus  ricini  olei  hausit  aeger.  Hoc  purgante  dato,  super- 
venit immoderatus  alvi  fluxus;  primae  dejectiones  biliosae  fuerunt  et 
solitis  excrementis  formatae;  sed  paulo  post  ejiciebatur  tantum  lim- 
pida serositas,  leviter  flavescens.  Plurimae  seri  librae  ita  deorsum 
fluxerunt  quinquaginta  horarum  spatio;  hoc  elapso  tempore,  subsi- 
debat  venter,  nulla  amplius  in  eo  percipiebatur  fluctuatio;  tunc  alvi 
fluxus  imminuit,  et,  praeteritis  aliquot  diebus,  sponte  sua  cessavit, 
^ger,  post  nonnullos  menses,  in  nosocomio  phthisicus  occubuit.  Pul- 
mones scatebant  tuberculis.  Praeterea, in  abdomine,  nonnullae  intes- 
tinorum clrconvolutlones  cellularibus  pseudo-raembranis  inter  se 
connectebantur , exque  peritonaei  superficie  passim  surgebant  tuber- 
cula, forma  et  magnitudine  pisum  adaequantia.  Nihil  aliud  inventum 
est  in  interna  intestinorum  cavitate  nisi  cruda  tubercula  mucosam 
inter  membranam  et  muscularem  nata. 


Quo  natura  vergit,  eo  ducendum.  Hujus  Hippocratis  Aphorismi 
veritatem  praecedens  historia  demonstrai’e  poterit.  Diuretica , diapho- 
retica et  alia  remedia,  tum  externa,  tum  interna,  incassum  adhibita 
fuerant.  Purgans,  quod  datum  fuit,  moderatas  tantum  apud  plerosque 
homines  dejectiones  excitat.  Contra  apud  nostrum  aegrum  immanis 
diarrhaeae  serosae  occasio  fuit ; dixisses , apertis  a natura  praeparatis 
viis,  resorptum  peritonaei  serum  per  intestina  mirabili  Impetu  fluere. 
Nonne  est  hic  vera  metastasis  V 

Non  est  hic  locus  animadvertendi  peritonaei  tubercula  primam  ve- 
risimiliter causam  fuisse  obscurae  et  fere  latentis  peritonitidis  ex  qua 
orta  est  ascitis,  ut  egregie  a doctore  Lerminier  dignotum  est. 


( ) 

Observatio  i 6.  Variorum  malorum  liu'ba , apud  eumdem  hominem 
observata,  quam  diarrhoea  solvit.  (Morgagni,  Epist.  8.) 

Homo  quidam  vicissim  correptus  est  diversissima  nervosorum  symp- 
tomatum serie,  intermittente  febre , anasarca,  et  denique  mania.  Alvi 
fluxum  provocare  et  fovere  conatus  erat  Morgagnius;  sed  frustra  : vix 
excitata,  cessabat  diarrhaea,  nec  ullum  levamen  afferebat.  Tandem 
biliosus  alvi  fluxus,  sola  provocante  natura,  ortus  est,  et  paulo  post 
sanitas  rediit. 

Animadvertit  quoque  Pinelius,  in  manlee  accessionibus,  diarrhaeam, 
sponte  natam , haud  raro  veram  faustamque  morbi  crisim  esse. 

Narrante  Dumas  {^Maladies  chroniques')^  juvenis  diutius  nervoso 
quodam  afficiebatur  morbo , quo  gignebantur  cataleptica  sympto- 
mata, periodica  animi  alienatio,  trismus,  universus  etiam  tetanos. 
Sponte  fluit  alvus , et  omnia  hsec  prava  incompositaque  symptomata 
ex  insperato  desierunt. 


3°.  V omitus. 

Non  modo  alvi  fluxibus  varii  judicantur  morbi,  sed  etiam  per  vo- 
mitum haud  paucas  solvi  posse  aegritudines  non  dubium  mihi  videtur. 
Illae  aegritudines  vel  in  ventriculo  ipso  vel  in  intestinis,  vel  in  remotis 
partibus  sedem  suam  habere  possunt.  Quis  medicus  ignorat  homines 
esse,  qui,  postquam  per  plures  dies  sine  appetitu  et  in  valetudinario 
statu  manserint,  solitam  repente  sanitatem  recuperant,  biliosa  vel 
mucosa  materie  per  vomitum  ejecta  ? quis  ignorat,  spontaneo  vomitu 
facto,  diarrhaeam  saepe  tolli , et  morbum  sanari  ? At,  objiciet  aliquis, 
non  sunt  hi  vomitus  perfectae  crises , quales  ab  Hippocratae  definitae 
fuerunt;  fateor  equidem;  sunt  tamen  repentinae  mutationes  quibus 
vel  minuitur,  vel  etiam  tollitur  aegritudo ; cur  ergo  inter  crises  has 
mutationes  haud  numerabimus?  De  hac  quaestione  infra  disseram. 

Denique,  non  negandum  est  vomitu  facto  varios  morbos,  diges- 

tivis  etiam  viis  alienos,  vel  sanari^  vel  decrescere,  vel  saltem  per- 
mutari posse,  considerantibus  quanta  turbatio,  excitato  vomitu,  in 
toto  corpore  cieatur.  Sollicitata  bilis  evacuatione  , hujus  humoris 
secretionis  excretlonisque  modum  mutare  potest  vomitus;  sed  in 
physiologica  scientia  adeo  pauca  scimus,  ut  affirmare  nequeamus  vel 
levissima  jecoris  actionum  mutatione  non  modificari  posse  seu  di- 
gestionem , seu  omnes  nutrilivas  functiones.  In  actu  etiam  vomitus , 
in  anxietatibus  quse  eum  antecedunt , in  torporis  statu  qui  eum  se- 
quitur, quot  organa  maximi  momenti  modificationes  subeunt ! cordis 
pulsus  primum  accelerantur,  ac  deinde  lentiores  fiunt.  Mutatur  cir- 
culatio in  capillaribus  vasculis  quorum  alia  relinquit  sanguis,  in  alia 
eodem  tempore  impetuosus  ruit.  Simul  cutis  actio  excitatur.  Vio- 
lenter sese  contrahentibus  abdominalibus  musculis  , et  praesertim 
diaphragmate,  variarum  partium,  seu  in  thorace,  seu  in  abdomine 
contentarum  textus,  proprietates  et  actiones  magna  vi  permutan- 
tur , etc. 

Spontanei  vomitus  utilitate  cognita,  ars  saepius  naturam  imitata 
est  emeticorum  usu.  Frequenter,  intempestivo  horum-ce  medica- 
mentorum usu , imperiti  et  valde  vituperandi  medici  multum  nocue- 
runt; sed,  meo  judieio,  non  negari  potest  vomitoria  medlcarnenia, 
opportune  et  prudenter  adhibita,  saepe  saepius  saluberrima  fuisse,  lia 
arbitrati  sunt  illustrissimi  praeteritarum  aetatum  medici , aeternum 
artis  nostrae  decus. 


4“*  Sputa. 

Sputa,  critica  dicta,  in  pulmonis  Ipsius  aliarum-ve  partium  morbis 
seorsira  considerari  debent. 

I*.  In  pulmonis  morbis,  sunt-ne  sputa  vere  critica?  nisi  criticas 
vocare  velis  omnes  evacuationes  quae  in  organis  inflammatis  fiunt, 
haud  intelllgo  cur  sputa  peripneumoniae  vel  pulmonaris  catarrhi 
critica  dicantur.  In  omnibus  his  casibus,  seu  in  bronchiorum  interna 
superficie,  seu  in  pleura  vel  peritonaeo,  seu  in  tela  cellulari  visce- 

rumque  parenchymate,  stalim  ut  supervenit  Inflammatio,  acciden- 
talis fit  secretio  quse  varios  praebet  aspectus,  tandemque  sublata  in- 
flammatione tollitur.  Magni  certe  momenti  est  diversos  secretionis 
hujus  accidentalis  aspectus  considerare,  quia  ex  iis  inflammationis 
Ipsius  periodum  dignoscere , ej usque  proximum  remotum-ve  termi- 
num nuntiare  possumus.  Sic  ex  sola  inspectione  peripneumoniae  spu- 
torum pulmonis  statum  dicere  saepe  facile  est.  Und  verbo,  in  pleris- 
que  evacuationibus  criticis  dictis,  non  est,  meo  judicio,  evacuatio 
ipsa  quae  constituit  crisim,  sed  reipsa  organi  mutatio,  mutata  evacua- 
tione, nunciata.  Excludendi  tamen  sunt  casus  in  quibus  erm  inaierin 
morbifica  vel  morbifera , e corpore  eliminanda  est.  Tum  critica  est 
ipsa  evacuatio.  In  hoc  sensu , vomicae  vel  calculi  expectoralio , salu- 
tarem adducens  mutationem  , critica  expectoratio  merito  dicenda 
mihi  videbitur. 

2”.  Quod  si  in  ipsis  pulmonum  morbis  haud  admittenda  sint  sputa 
vere  critica,  ex  his  quoque  patet  persputa  critica,  sicuti  per  alvi  fluxum, 
terminari  posse  varios  morbos  in  pulmone  suam  sedem  non  habentes. 
Sed  docet  experientia  hanc  criseos  viam  multo  rarius  quam  in- 
testina vel  cutem  a natura  seligi.  Plerasque  enim  de  criticis  sputis 
observationes  ab  auctoribus  collectas  attente  legenti  patebit  haec 
sputa  critica  dicta  nihil  aliud  esse  nisi  naturalem  exitum  pulmonaris 
catarrhi  quo  praecipuus  implicabatur  morbus , quique  cum  hoc  morbo 
resolvitur.  In  nonnullis  tamen  casibus  , praesertim  in  febribus  con- 
tinuis, sputa  se  praebuerunt  tanquam  vera  crisis.  Sic  apud  Hippo- 
cratem ( de  Morbis  vulgar.  lib.  3 , hist.  i ) legimus  rotunda  et  crassa 
sputa  apparuisse , variis  morbi  symptomatibus  decrescentibus.  Ali- 
quot etiam  casus  a me  observati  sunt , in  quibus  derepente  , nec 
ullo  bronchitidis  vestigio  praecedente,  opacae  et  quasi  purulentae 
mucositates  exscreatae  fuerunt,  morbusque  fuit  judicatus.  ( C//- 
niciue  medicale,  par lie , obs.  68,  80.  ) Caeteroquln  haud  mihi 

semper  necessaria  videtur  bronchitidis  existentia  , ut  vel  mucus  , vel 
serum,  vel  etiam  pus  in  bronchiis  secernantur.  Haud  semel  obser- 
yavi  bronchialem  membranam  albissimam  esse  apud  aegros  qui  mu- 

cosatii , serosam , aut  purulentam  exscreationem  in  ultimis  vitse  tem- 
poribus praebuerant.  In  criticorum  abscessuum  articulo  de  his  factis 
plura  dicam. 

Sed  in  nullo  casu,  per  sputa  crisis  evidentior  fuit  quam  in  se- 
quenti. 

Observatio  17.  Hydrothorax  symptomaticus.  Ingens  seri  quantitas 
repente  exscreata.  Seri  in  pleura  effusi  resorptio. 

Homo,  in  Caritatis  nosocomio  jacens  per  hyemen  anni  1820 , cordis 
anevrysmate  laborabat.  Membra  aedematosa  erant ; praeterea  pectus , 
in  dextro  latere  percussum,  multo  obscuriorem  quam  sinistro  sonum 
edebat.  (Tunc  non  nobis  notum  erat  stethoscopium. ) Nullum  erat 
peripneumoniae  signum ; putavit  doctor  Lerminier  extilisse  hydro- 
thoi’acem  , cordis  anevrysmatis  symptomaticum.  Nil  novi  per  plures 
dies  nobis  praebuit  aeger.  Tussiebat  ut  omnes  anevrysmatici , et  mu- 
cosa sputa  exscreabat.  Repente  summa  anxietate  corripitur  , anhe- 
lans fit  et  tandem  ejicit  sputa  , pellucida , viscida , quasi  aquosa , vel 
potius  albuminis  aspectum  referentia.  Haec  sputa  tam  abundanter 
exibant  ut  aeger  vomere  videretur.  Per  aliquot  horas  perstitit  hic 
uberrimus  fluxus.  Postridie  mane  respiratio  facilior  erat,  aegerque 
gaudebat , exclamans  se  ingenti  pondere  quo  pectus  comprimeba- 
tur plane  liberari.  Percusso  thorace , haud  parum  attoniti  sumus , in- 
venientes dextrum  latus  non  aliter  ac  sinistrum  resonare.  Sic , dum 
in  interna  bronchiorum  superficie  eSunderetur  serum  , in  pleurae 
cavitate  resorbebatur. 


Haec  observatio  conferenda  est  cum  quinta  decima,  cui  simil- 
lima est. 


5®  Sudores. 

Varias  inter  evacuationes,  nidla  forsan  tam  saepe  et  tam  evidenter 

5 

critica  est  quam  sudor.  Hujus  excretionis  quantitas,  temperatura, 
color,  sapor  et  odor  maximam  requirunt  attentionem  ; necesse  est 
adhuc  consideremus  corporis  partes  quas  sudor  invadit,  morbi  pe- 
riodum qua  manifestatur,  atque  morbi  naturam.  Docuit  tandem 
experientia  quot  et  quantis  periculis  intempestiva  sudorum  supressio 
comitetur , quantique  saepius  sit  momenti  seu  sudorem  provocare , 
seu  jam  provocatum  fovere. 

Omnes  observationum  collectores  tam  innumera  criticorum  sudo- 
rum exempla  referunt,  ut  nulla  ex  his  indicanda  mihi  videantur; 
sed  quae  mihi  observata  sunt , tantum  hic  narrabo. 

Si  meae  credam  experientiae , in  nullo  morbo  sudores  critici  tam 
frequentes  sunt,. quam  in  pulmonum  inflammationibus.  Tum  hi  su- 
sudores abundantissime  fluunt,  et  morbus  rapide  penitusque  tollitur. 
Tum  per  plures  dies  cutis  madescit,  simulque  paulatim  varia  peri- 
pneumoniae  symptomata  evanescunt. 

Observatio  i8.  — ' Pleuropneumonia.  Judicatorius  sudor  suh 

quarto  die. 

Famulus,  octo  et  triginta  annos  natus,  dolore  pleuritico  in  dextro 
latere  correptus  est  quintodecimo  die  augusti  1822,  sub  matutino  tem- 
pore. Paulo  post  rigor  ingens,  dein  calor ; sudor  nullus.  Tussis  parva; 
dyspnaea  levis.  Sub  vespero,  venaesectio.  — Secundo  die , dolor  pers- 
tans; respiratio  sat  libera ; pectus  ubique  sonorum ; respiratio  ubique 
naturaliter  audita , sed  dextrorsum  debilior;  pulsus  durus  et  frequens. 
— Tertio  die,  sputa  rubra  et  viscida ; venaesectio.  — Quarto  die,  sub 
vespero , sudor  copiosus  qui  per  totam  noctem  quintumque  diem 
perstat.  — Quinto  die,  dolor  nullus,  respiratio  liberior,  sputa  jam 
non  cruenta,  sed  adhuc  paululum  viscida.  — Sexto  die,  omnem  fre- 
quentiam amittit  pulsus , respiratio  in  utroque  latere  aeque  auditur ; 
levis  bronchiorum  phlegmasia  tantum  adhuc  manere  videtur. — Sep- 
timo die  et  sequentibus,  convalescentia. 

Apud  hunc  aegrum  crisis  per  sudores  manifesta  videtur  j caelero- 
quin  levis  erat  morbus,  solis  nuntiatus  sputis,  et  inflammatio  exi- 
guam pulmonis  partem , seu  centrum , seu  radicem  tantum  verisimi- 
liter invaserat.  Inde  omnis  rhonchi  absentia ; inde  quoque  facilis  et 
rapida  sanatio.  Duae  venaesectiones  symptomata  sine  dubio  mitiga- 
runt, nec  crisim  impedivere.  Nunc  peripneumonias  graviores,  su- 
doribus aeque  judicatas,  lectori  praebeamus. 

Observatio  ig.  Pleuropneumonia-  Criticus  sudor  sub  septimo  die. 

Tabellarius,  tres  et  trigenta  annos  natus,  in  Caritatis  nosocomium 
receptus  est  tertio  die  mensis  februarii  1822.  Primo  februarii  die  sub 
vespero  dolorem  acutum  sub  sinistra  mamma  senserat.  Nocte  febri- 
citat et  tussit.  Tertio  die,  crepitans  rhonchus  in  sinistro  latere  audi- 
tur; hic  quoque  obscurior  sonus;  sputa  rubra,  vlscida,  pellucida; 
dyspnaea;  febris.  Duae  venaesectiones,  altera  mane,  vespero  altera. 
Hirudinum  applicatio. — Quarto  die,  status  melior;  sputa  catarrhalia. 
Quinto  et  sexto  die,  recrudescunt  symptomata  : sputa  iterum  valde 
cruenta;  dyspnaea  ingens;  nullus  sinistrorsum  pectoris  sonus,  et  rhon- 
chus crepitans  altlssimo  gradu.  Febris  ardens.  Venaesectio  quae  fere 
nullum  levamen  affert. — Septimo  die , cutis  , usque  aridissima,  copio- 
sissimo sudore  madescit.  Ab  hoc  momento,  status  multo  melior;  res- 
piratio libera ; sputa  catarrhalia;  febris  fere  nulla ; major  pectoris  so- 
nus.— Octavo  et  nono  die,  redit  naturale  respirationis  murmur.  Se- 
quentibus diebus,  convalescentia. 


Hic  aeger  in  melius  ivit  quarto  die,  vena  bis  aperta.  Sed  quinto  dic, 
omnia  symptomata  iterum  in  pejus  ruerunt,  nec  nova  sanguinis  emis- 
sione imminuta  fuere.  Septimo  die  tandem,  copiosus  sudor,  venaesec- 
tionibus  eflicacior,  morbo  definitivum  et  felicem  terminum  imposuit. 
Nihilhominus,  non  credendum  est,  apparente  sudore,  pulmonem  ad 
normalem  suum  statum  repente  rediisse.  Hunc  statum  modo  recupe- 


ravit , cum , paucis  elapsis  diebus,  rhonchus  crepitans,  sensim  minu- 
tus, naturali  respirationis  fremitui  locum  plane  cesserit. 

Alios  haud  semel  observavi  casus,  praecedentibus  contrarios,  in 
quibus  natura,  quasi  impotens  et  manca,  imperfectam  per  sudores  ef- 
ficit crisim,  qua  morbus  judicari  nequit.  Tunc  naturae  debiliori  ars 
succurrat  necesse  est.  Simile  inter  caetera  vidi  exemplum  apud  juve- 
nem peripneumonicum  cui  venaesectiones,  morbi  principio  factae,  in- 
gens primum  levamen  attulere.  Quinto  die,  leviuscula  supervenit  dla- 
phoresis,  et  quod  arte  tam  fauste  fuerat  incaeptum  sudore  critico  perfici 
poterat.  Sed  vix  ortus  sudor  brevi  decessit , et  gravissima  rursus  appa- 
ruere symptomata  quae  venaesectlonibus  et  vesicatoriis  feliciter  de- 
bellata sunt.  Ab  octavo  ad  nonum  diem,  jam  decrescente  peripneu- 
monia,  cutis  iterum  madescit;  sed  mox,  ut  primum,  supprimitur 
sudor,  et  iterum  recrudescit  pulmonis  inflammatio  quae  tandem, 
novis  venaesectlonibus  adhibitis,  sub  vicesimum  diem , parva  diapho- 
resi  redeunte,  penitus  resolvitur. 

Huxhamius  asserebat  a se  nunquam  visam  esse  febrem  gravem 
omnino  judicatam,  nisi  supervenisset  magis  minus-ve  copiosus  sudor. 
Hic  certe  exaggeravit  Huxhamius ; sed  saltem  experientia  demonstrat 
in  multis  febribus  continuis,  vel  levibus,  vel  gravibus,  omnia  symp- 
tomata saepius  ex  insperato  desinere,  simul  atque  sese  praebent  su- 
dores. Sexdeclm  hujus  generis  observationes  in  opere  jam  citato 
retuli.  (Vid.  Clinique  medicale,  premierepartie ^ obs,  8,9,18,21, 
23,  56,  5o , 55,  54 j 58,  61 , 69,  71 , 78,  79,  80.) 


6®.  Exanthemata  varia. 

Hic  etiam  morbos  omnes  enumerare  necesse  esset , aegritudines , 
quae  exanthematibus  variis  sanatae  dictae  sunt,  recensere  aggredienti. 
Saepe  sine  dubio  in  tali  materie  vel  errarunt  medici,  vel  alios  in  er- 
rorem inducere  quaesiverunt.  Sed  in  multis  quidem  casibus  haud  du- 

bium  est  afTectiones  varias  acutas  vel  chronicas  exanthemate  nato 
sanatas  fuisse.  Exanthematum  criticorum  naturam  consideranti  li- 
quet omnia  exanthemata,  quibus  cutis  vel  acuto  vel  chronico  modo 
affici  potest , morbi  allcujus  solutionem  producere  visa  esse.  Hic  for- 
san proposito  non  alienum  erit  inter  critica  exanthemata  vario- 
losas  pustulas,  scarlatinam  et  morbillos  enumerare.  Sed  de  exan- 
thematibus criticis,  de  quibus  ubique  agitur,  satis  superque  dixi. 
Unum  tantum  addam  de  opinione  Huxhamii  et  Ramazzlni  qui  pete- 
chias,  inter  critica  axanthemata,  collocaverunt.  Saepe  saepius  hasma- 
maculas  observanti , veram  crisim  formare  nunquam  eae  mihi  visae 
sunt.  Haud  raro  quidem  sub  fine  morbi  apparent , gravi  nullo  symp- 
tomate ; sed  etiam  tunc  nullam  morbo  mutationem  afferunt.  In  fe- 
bribus quoque  benignissimis  petechias , quasi  epidemice  grassantes  , 
observavi ; indlscriminatlm  sese praebebant  sub  principio,  augmento, 
vel  fine  morbi ; neque  in  ullo  casu  vel  levamen , vel  majus  periculum 
gignebant. 


7°.  Urince  fluxus. 

Quid  profusius,  simul  et  obscurius,  et  adhuc  magis  controversiae 
obnoxium  , quam  quod  de  urinis  criticis  scripserunt  autores  ? Hic  in 
factorum  expositione  ordinem  a doctore  Double  in  semeiologia  in- 
dicatum sequar,  et  de  urinarum  quantitate  , colore , densitate,  odore, 
nec  non  de  urinis  pellicula  , eneoremate  , et  sedimento  turbatis , vi- 
cissim  tractabo  ; et  primum  fatebor  in  hac  criseos  praesertim  specie, 
multa  adhuc  facta  desiderari , novasque  observationes  et  investiga^- 
tiones  valde  necessarias  esse. 

Haud  raro  observatum  est  plurimos  morbos  repente  et  fauste 
terminari,  simul  atque  mirum  in  modum  augebatur  solita  urina- 
rum quantitas.  Quod  praesertim  in  hydropibus  multis  manifestissi- 
mum est  j fit  ne  in  hoc  casu  vera  metastasis , qua  , serum  in  variis 
partibus  resorptum , per  urinarum  viam  eliminatur  ? Asserentibus 
Hildenbrandt  et  Double , rheumatismi  acuti  copioso  urinae  fluxu  haud 

semel  judicati  sunt.  Vidi  adolescentulam  quae,  jam  a pluribus  men- 
sibus, variis  nervosis  symptomatibus  crudeliter  torquebatur;  urinae 
secretio  apud  eam  prodigialiter  tandem  aucta  est , el  sanitas  rediit. 

Nemo  nescit  in  plerisque  morbis  acutis  urinae  colorem  mutari , et 
rubram,  flavam,  fuscam,  nigram  fieri.  A variis  causis  hae  mutatio- 
nes pendent , tum  a diminutione  serosarum  vel  aquosarum  urinae 
partium , tum  a bili , tum  a sanguine  cum  urina  mixtis.  Quid  nunc 
dicam  de  signis  ex  urinarum  colore,  malam  faustam-ve  crisim  nun- 
tiantibus? Hic  multa  incerta , multa  obscurissima  sunt.  Urina  alba 
a mullis  auctoribus  critica  habita  est  in  angina  membranacea , seu 
croup . 

Urina  crassa,  vel  foetida  in  omnibus  morborum  periodis  aeque  se 
praebet,  nec  ullam  crisim  nuntiare  mihi  videtur. 

Antiqui  et  haud  pauci  reccntiores  medici  de  urinae  nubeculis  et 
sedimentis  subtilius,  meo  judicio,  dissuerunt.  Ut  unum  hic  exem- 
plum tradam  , non  recta  erat  veterum  observatio  asserentium  eneo- 
rema,  pedicello  quodam  vasis  fundo  haerens,  crisim  perfectam 
nuntiare ; imperfectam  vero , si  liberum  fluctuaret.  Chlmica  ana- 
lysis  demonstravit  substantias  quibus  urina  turbatur,  quaeque  in  ea 
tenues  pelliculas  , floccos,  sedimentum-ve  formant,  fere semper  esse 
vel  materias  in  hominis  sani  urina  haud  existentes,  scilicet,  mucum, 
pus,  calculos  minimos,  rosaceum  acidum;  vel  materias  quae  in  ho- 
minis sani  urina  exislunt,  sed  minus  copiosae,  aut  dissolutae.  Sfc,  in 
naturali  statu , urina  certam  acidi  urici  aqua  multa  dissoluti  quanti- 
tatem continet;  cum  aliqua  causa  aquam  suam  amittit  urina,  depo- 
nitur acidus  uricus,  et  sedimentum  format.  Sunt  in  urina  aliquot 
salia  quae  acido  tantum  urico  dissoluta  servari  possunt ; imminuta 
igitur  hujus  acidi  quantitate,  solidescunt  haec  salia,  et  deponuntur. 
His  cognitis , attenta  observatione  querendum  est  an , per  morborum 
decursum,  natura  vel  quantitate  urinae  elementorum  mutata , nasci 
possint  in  tota  oeconomia  perturbationes  quibus  morbus  sanatur, 
vel  in  pejus  ruit.  Urina  quidem  in  variis  morbis  tot  et  tantas  modi- 
ficationes incredibili  velocitate  subit,  ut  ejus  mutationes,  criticae 

diclae,  morborum  in  melius  pejus-ve  conversionis  eflectus  potius 
quam  causa  haberi  saepissime  possint.  Sic,  exempli  gratia,  quaeri 
potest  utrum  lateritio  colore  praeditum  sedimentum  quod  in  urina 
observatur  post  unamquamque  febrium  intermittentium  accesslon- 
nem , producatur  eadem  ignota  causa  qua  gignitur  febris  intermit- 
tens, an  sit  simplex  hujus  morbi  symptoma,  aut  accessionis  vera 
crisis?  Haec  questio  cum  magna  de  humorum  affectionibus  quaes- 
tione apte  conneclitur,  hu jusque  tractandae  forsan  hic  esset  locus, 
nisi  deficeret  tempus.  Nihilominus,  compilatis  seduloque  examinatis 
omnibus  de  critica  urina  observationibus , arbitror  in  hac  materie 
multa  adhuc  desideranda  esse , multa  imprimis  perperam  interpre- 
tatos esse  auctores ; attamen  haud  pauca  existere  facta  quibus  optime 
demonstratur  urinis  vel  in  quantitate  vel  in  qualitate  mutatis  plures 
morbos  judicatos  esse.  Hic  adhuc  animadvertendum  , quoties  urinae, 
criticae  dictae,  observatae  fuerunt,  fere  semper  eodem  tempore  appa- 
ruisse alia  critica  pbaenomema,  ut  sudores  vel  alvi  fluxus.  Dehaen 
morbum  acutum  so/a  urina  sedimentosa  judicatum  semel  tantummodo 
vidit.  Nonne  igitur  jure  suspicari  licet,  in  his  casibus,  urinam  sedimen- 
tosam  fuisse , quod , multo  sanguinis  sero  cum  sudoribus  vel  diar- 
rhaeis  e corpore  manante,  urina,  minus  aquosa , vel  salia  vel  acidum 
uricum  deponi  sinit  ? 


8“.  Ptyalismus. 

Constat,  ptyalismo  superveniente , saepius  sanari  varias  morbosas 
excretiones ; sic,  narrante  Hofmannio,  apud  duas  faeminas  ptyalli>- 
mus,  sponte  natus,  pertinacem  leucorrhaeam  suspendit.  A doctore 
Double  observatum  est  ptyalismum , sub  acutorum  morborum  fine 
supervenientem , semper  utilissimum  esse.  Sed  in  hoc  casu  ptyalis- 
mus non  est  proprie  criticus. 

Febres  continuae  annorum  1667,  1668,  quarum  a Sydenhamio 
nobis  tradita  est  historia , per  ptyalismum  vulgo  judicabantur. 

Vidit  Huxhamius  in  lentis  nervosis  febribus  salivationem  fieri,  ma- 
gno semper  levamine.  Willis  febrem  putridam  ptyalismo  judicatam 
observavit.  Asserentibus  Werlhoff,  Bohn,  Hofmann,  Double,  etc., 
febres  intermittentes,  nullo  medicamento  sanabiles,  decesserunt, 
simul  atque  multa  saliva  fluere  csepit.  In  confluentibus  variolis , a 
Sydenhamio  notatum  est  salivationem  tam  communem  esse  apud 
adultos , quam  diarrhseam  apud  pueros ; hosque  duos  fluxus  vere 
criticos  habet,  i^lxistimat  salivationem  quasi  pustularum  adjutricem 
esse,  ad  morbosam  eliminandam  materiem.  Non  nego  in  pluribus 
casibus  ita  se  rem  habere.  Sed,  apud  aliquot  variolosos  qui  ptyalis- 
mum mihi  praebuerunt , salivae  fluxus  nullo  modo  criticus  mihi  visus 
est,  potius  autem  productum  eum  credidi  magna  faciei  culis  irrita- 
tione usque  ad  salivales  glandulas  propagata,  ita  ut  in  his  casibus 
ptyalismus  mere  symptomaticus  esset. 


9®.  Parotides. 

Hi  tumores , qui  praesertim  in  variis  continuarum  febrium  periodis 
nascuntur , rarissime,  arbitrio  meo,  critici  sunt,  saepissime  verosymp* 
tomatici.  In  eadem  sententia  est  professor  Landre-Beauvais.  Num- 
quam  vere  criticas  parotides  vidi.  Apud  non  paucos  aegros  , animad- 
verti omnia  magis  sinistra  fieri , dum  parotis  nasceretur  et  cresce- 
ret. Unus  ex  aegris  in  Caritatis  nosocomio  curatis  jam  febris  gravis- 
sima recreatus  convalescebat ; tum  se  praebuit  parotis  , ac  simul 
ad  pessimum  statum  rediit  aeger  ; mox  abiit  tumor,  rursusque 
sinistra  evanuerunt  symptomata.  Apud  alios  aegrotantes , parotides 
ortae  sunt , increvere  , et  tandem  vel  resolutae  sunt , vel  in  suppura- 
tionem abierunt,  morbo  interim  nulla  tenus  aut  exasperato  aut 
mitigato. 

IO*.  Abcessus. 

Criticorum  abcessuum  exempla  multa  retulerunt  auctores  ; nec 
sane  dubitandum  est,  quin  factis  abcessibus,  rapida  saepe  variorum 
morborum  solutio  facta  sit.  Vel  in  acutis  vel  in  chronicis  morbis  cri- 
tici abcessus  observati  sunt.  In  acutis , sub  fine  morbi  solito  nascuntur, 
aliis  criticis  motibus  jam  observatis;  et  sanationem  perficiunt.  Ta- 
lium abcessuum  exempla  praesertim  reperiuntur  apud  Werlhoff,  Hux- 
hamium,  Waglerum  et  Raedererum , Sarcone,  Hildenbrandt,  etc. 
Has  purulentas  collectiones  antecedunt  inflammationis  signa.  Alii 
autem  sunt  abcessus  , critici  quoque , et  forsan  morbos  evidentius 
judicantes,  qui  mirabili  rapiditate  formantur  et  mirum  in  modum 
crescunt,  ne  minimo  quidem  signo  inflammationis  dato  in  partibus 
quas  invaserunt.  Vidi  aegros  quorum  omnes  corporis  partes  vastis  pu- 
rulentis eolleetionibus  vel  vicissim  vel  simul  occupatae  sunt.  Apud 
juvenem  variola  convalescentem  septem  abcessus,  in  brevissimo  lemr 
poris  spatio  , postica  colli  parte  , inferiore  maxilla  , duobus  bra- 
chiis et  crure  dextro  formati  sunt.  In  parte  qua  pus  colligendum  erat, 
nec  dolor,  nec  tumor,  nec  rubor,  sexdecim  vel  viginti  horis  ante 
abcessus  formationem , inveniri  poterant.  Nonne  videtur,  in  his  ca- 
sibus, pus  in  sanguine  creatum,  ut  Dehaen  arbitrabatur,  a sanguine 
tantummodo  integrum  separari , atque  in  organorum  superficie  vel 
parenchymate  deponi,  nulla  antecedente  istorum  inflammatione? 
Nonne  etiam  docuerunt  recentes  experientiae  uream  in  sanguine 
formari  posse?  cur  igitur  morblficum  humorem,  scilicet  pus,  mor- 
bosus haud  gigneret  sanguis,  ex  quo,  propensa  natura,  in  aliquod 
organon,  quasi  depuratorium  , deponeretur? 

Diclumest,  in  morbis  thoracis,  abcessibus  superiora  membra  specia^ 
liter  Invadi,  et  in  abdominis  alfectlonlbus  inferiora  purulentis  col- 
lectionibus praesertim  afllcl.  Nescio  an  observatione  clinica  confirmata 
fuerit  haec  assertio. 

Dictum  est  abcessibus  pone  aures  vel  in  auribus  formatis  sat  fre- 
quenter judicari  pleuritides.  Pleuritici  quibus  abcessus  fiebant  ad 
aures  , omnes  sanabantur.  ( Stoll.)  Apud  innumeros  pleuritide  labo- 
rantes aegros , quos  mihi  observare  datum  est  , hanc  crisim  nun- 
quam vidi. 

Abcessus  in  ano  chronicorum  pulmonis  morborum  felicissima 
crisis  ab  auctoribus  habiti  sunt.  Apud  trecentos  circiter  phthisicos  > 
in  Caritatis  nosocomio  a me  observatos  , nunquam  hos  abcessus  re- 
peri. 

Artificiales  abcessus  formari  nequeunt,  sed  variis  applicatis  exui o- 
riis  hanc  criseos  speciem  faustissime  saepius  ars  imitata  est. 


Corollaria. 

Ex  omnibus  factis  in  hac  dissertatione  narratis , concludendum 
mihi  videtur  vere  existere  crises  , id  est , certas  solidarum  liquida- 
rumque  partium  mutationes  , per  morborum  decursum , a natura 
provocatas,  quibusque  supervenientibus,  morbus  in  meliora  vergit , 
vel  etiam  repente  sanatur. 

Cum  antiquis  medicis  puto  admittendas  esse  crises  regulares 
aut  irregulai’es  , perfectas  aut  imperfectas. 

Criseos  vocabulum  faustis  tantum  mutationibus  aptandum  esse 
arbitror;  malae  igitur  criseos  vocabulum  rejiciendum. 

Crises  non  modo  in  aculis  morbis  admittendae  sunt,  ut  aexistiraa- 
bant  veteres  ; sed  etiam  In  morbis  chronicis,  ut  jure  asseruit 
Hofmannius. 

Crises  frequenter  antecedit  et  nuntiat  inordinata  saevissimorum 
symptomatum  turba;  inde  momentanea  morbi  exasperatio  quae, 
facta  crisi , ex  insperato  evanescit.  Has  Galeni  assertiones  prorsus 
confirmavit  observatio. 

Plurimas  crises  peculiaribus  nuntiari  signis  aeque  certissimum  est. 

Sed  hic  saepe  subtilius  disseruerunt  Hippocrates  et  Galenus,  nec 
non  recentiores. 

Mutationem  sponte  natam  , seu  crisim  , multo  efficaciorem  esse 
cjuam  eamdem  mutationem,  arteexcitatam,  exmultis  observationibus 
constat.  Sic  praesertim  venaesectionibus  hirudinumque  applicatio- 
nibus naturales  haemorragiao  multo  praeslantiores  ; sic  spontanei 
' sudores  aut  alvi  fluxus  artificialibus  sudoribus  aut  diarrhaeis  multo 
salubriores. 

Crisis  insolita  saepe  judicat  morbum , solitis  remediis  diu  frus- 
traque  tractatum.  Sic  in  observatione  sexta  febrem  intermittentem  , 
kinae  non  cedentem , epistaxis  sanavit. 

Nonnullae  crises  certis  morbis  quasi  propriae  sunt.  Ita  peripneu- 
monia  criticis  sudoribus  ut  plurimum  terminatur.  Sed  in  hac  re , 
ut  in  aliis,  multa  a Galeno  exaggerata  sunt. 

Crisis,  in  acuto  chronico-ve  moi'bo , vel  rapida  fit,  repenteque 
morbum  jugulat , ut  aiunt  auctores  , vel  lente  fit,  plurimosque  per- 
durat dies ; tum , si  velis  , sub  solutionis  vel  lysis  nomine  hanc  de- 
signare poteris ; sed  semper  est  idem  phaenomenon  , semper  est 
mutatio  qua  melior  evadit  morbus. 

Crises  omnem  moi'bum  terminare  possunt,  sed  in  omni  quoque 
morbo  possunt  deesse.  Non  dubium  est  quin  in  multis  casibus  , nulla 
observata  vel  crisi,  vel  lysi,  sanitas  recuperetur.  Hac  habita  ra- 
tione , in  duas  etiam  classes  morbi  dividi  possunt.  Alii  quam  sae- 
pissime cum  crisi,  rarius  sine  crisi  judicati.  Alii  autem  saepissime 
sine  crisi,  rarius  cum  crisi  faustum  exitum  habentes. 

Morbos  acutos  certis  contineri  periodis  , arte  saepius  turbatis  , ex 
innumeris  observationibus  constat.  Itaque  crises,  quibus  acuti  judi- 
cantur morbi  , frequentius  fiunt  certis  diebus  qui  sub  criticorum 
dierum  nomine  designantur.  Hujus  doctrinae  veritatem  evidentis- 
sime demonstraverunt  omnium  aetatum  et  regionum  observationes. 
Hic  tantum  commemorare  mihi  fas  sit  celeberrimum  nostrae  aetatis 
medicum  , professorem  Landre-fleauvais  , asseruisse  dies  criticos  a 
se  ut  plurimum  observatos  fuisse , perturbatrice  medicina  natu- 

ralem  morborum  incessum  non  mutante.  Tunc  enim,  utaitBagllvi , 
nec  criseos  , nec  dierum  criticorum , nec  aliorum  demum  natura', 
jnotuum  regulas,  ah  antiquis  traditas,  in  febribus  observabimus. 

Nil  alioquin  mirandum,  ingeniosissime  et  meritissime  dixit  jam 
citatus  professor  Landre-Beauvais , quod  certis  periodis  multi  con- 
tineantur morbi ; et  forsan  multo  magis  mirandum , si  aliter  se 
res  habex'et.  Nonne  omnia  naturalia  pli£enomena  certo  quoque  tem- 
pore perficiuntur?  Fixum  praegnationis  tempus,  regularis  mens- 
truorum reditus  , dentitionis  periodi , certi  limites  intra  quos  multa 
organa  suum  munus  adimplent,  etc. , omnia  haec  demonstrare  vi- 
dentur manifestis  sanam  organorum  actionem  contineri  periodis;  ergo 
jnorbosam  eorum  actionem  non  periodicam  esse  certe  mirandum 
foret.  Ut  unum  hic  exemplum  prodam , exanthematicae  febres  has 
periodos  evidentissime  praebent,  quia  forsan  in  his  morbis  medicus 
raro  natui^am  turbat.  Sed,  ut  crises  abesse  possunt,  ita  quoque  non 
in  omni  casu  certo  temporis  spatio  morbus  terminatur.  Tantum 
igitur  supputandum  est  an  saepius  certis  diebus  morbi  terminentur, 
hocque  facto  observationibus  valde  probato , statuta  est  generalis 
■lex,  rarioribus  factis , et  quasi  exceptionibus , haud  certe  abroganda. 


PARS  TERTIA. 

Crisium  Theoria. 

Enumeratis  factis  quibus  probatur  crisium  , et  dierum  criti- 
corum existentia , opus  meum  hicterminare , factorumque  expli- 
cationem aliis  relinquere  possim.  Parvi  enim  momenti  est  omnis 
theoria  , nunc  inconsideratis  elata  laudibus  , nunc  nimio  etiam  con- 
temptui tradita.  Hic  tamen  nonnulla  sed  non  omnia  crisium  phae- 
nomena interpretari  conabor. 

Non  est  certe  mihi  animus  exponendi  numerosissimas  theoria 

quibus  auctores,  variis  physiologicis  hypothesibus  ducti,  crisium 
phaenomena  explicare  moliti  sunt.  Nostra  aetate,  aexistimaverunt 
medici , irritatione  ex  loco  in  alium  translata , crises  omnes  expli- 
cari posse.  Ita  , verbi  gratia  , hac  irritationis  translatione  supposita, 
peripneumoniae  sanatio  sudoribus  factis  explicatur.  Sed,  ut  irritatio 
irritationem  aliam  sanet,  ipsi  fatentur  hujus  theoriae  fautores  ne- 
cesse  esse  ut  primitiva  irritatio  secundaria  major  sit.  Quanta 
autem,  obsecro,  inest  differentia  inter  leviusculam  sudantis  cutis 
irritationem , immanemque  phlegmasiam  qua  peripneumonia  gi- 
gnitur ! 

In  hac  resolvenda  quaestione,  ecclecticam  philosophiam  consectari, 
omnibusque  opinionibus  et  sectis,  si  quid  boni  insit,  decerpere 
sapientissimum  mihi  videtur.  Non  omnes  crises  certe  uno  modo 
explicari  possunt  : aliae  ex  humorum  permutationibus  , aliae  ex 
organicis  solidorum  motibus  praecipue  pendent.  De  hoc  nunc  disse- 
ramus. 

10.  Crises  ab  humorum  dep  er  ditione  - 

Nemo  negat  apud  plethoricos  homines  saepe  salutares  esse  haemor- 
ragias.  Quid  est  autem,  in  plurimis  casibus,  febris  inflammatoria 
nisi  altissimus  pletliorae  status  quo  sanguis  , nimis  copiosus  aut 
dives,  omnia  organa  ultra  modum  excitat;  inde  pulsus  celer,  coete- 
raque  febris  phaenomena.  Si  tunc  supervenit  haemorragia  vel  a na- 
ribus, vel  ab  alia  parte,  causa  morbi  tollitur,  fitque  sanatio.  Sic 
faeminarum  menses  ut  periodicae  crisis  species  considerari  possunt ; 
qua  morante,  multa  apparent  phaenomena,  plethorico  statu  evi- 
denter producta , rapideque  evanescentia , fluentibus  menstruis.  Ita 
quoque  haemorrhoides  seu  morbos  judicant,  seu  a morbis  liberant. 

Bilis,  mucus,  aliive  humores  canalem  digestivum  implent , ejus- 
que  functiones  turbant;  his  humoribus  vel  alvi  fluxu,  vel  vomitu 
ejectis  , redit  sanitas.  Inde  quoque  emeticorum  et  purgantium  haud 
rara  utilitas.  ^ 

2o.  Crises  a metastatica  humorum  deperditione. 

Vidimus,  in  supra  citatis  observationibus,  hydropes  varios  re- 
pente terminatos  fuisse,  simul  atque  sero  a tela  cellulari , pleurae  vel 
peritonaei  cavitate  resorpto,  similis  humor  in  alium  organum  depo- 
nebatur, et  e corpore  egrediebatur  cum  sputis,  foccibus  , urinis 
aut  sudoribus.  Certe  , in  his  casibus  verisimillimum  est  eumdem 
esse  humorem  qui  ex  cavitate  resorptus , auxiliante  sanguinis  cir- 
cuitu , ad  aliam  translatus  fuit. 

3°.  Crises  ab  inflammationis  translatione. 

Huic  classi  multae  sine  dubio  referendae  sunt  morborum  judica- 
tiones. Sic  inflammationes  internae  exanthematibus  variis  vel  abces- 
sibus  terminari  possunt ; sic,  orta  intestinorum  phlegmasia  ( unde 
diarrhaea  ),  cerebri  pulmonumque  affectiones  , vel  articulorum  in- 
flammationes, aliquando  solutae  sunt.  Sic  tandem  , evanescente  arti- 
culationis phlegmasia , apparent  internae  inflammationis  signa  , re- 
deunte  i^heumatismo  decedentia,  etc. , etc. 

4°*  Crises  a motus  fluxionaris  translatione. 

Hic  motus  fluxionaris  de  quo,  meo  judicio,  optime  disseruit 
Barthez,  ab  inflammatione  valde  distinguendus  est;  hanc  gignere 
potest,  non  hanc  vero  constituit.  Explicabuntur-ne  illo  motu  criticus 
peripneumoniae  sudor,  variae  evacuationes , paruni  quidem  copiosae, 
quas  fere  nulla  aut  nulla  comitatur  inflammatio,  et  quae  tamen  in 
gravissimis  morbis  maximum  levamen  afferunt.  Ita  ne  etiam  expli- 
cabitur phthiseos  in  graviditatis  tempore  suspensio  ? A vitalibus  vi- 
ribus, quasi  flaxionari  motu  , in  pai’te  quadam  collectis  hi  salutares 
effectus  pendere  videntur.  Non  equidem  ignoro  quam  vagum  et 
male  definitum  sit  hoc  vocabulum.  Mihi  tamen,  ad  quoddam  sal- 
tem tempus , admittendum  videtur  , ut  designans  peculiarem  organi 

statum,  pecullaremque  phaenomenorum  seriem , quae  alj  inflamma- 
toriis phaenomenis  valde  diflerunt. 

5“.  Crises  ab  eliminatione  materiei  morhidce  sanguini  immixtee. 

Plerosque  morbos,  materie  quadam  morbifica , in  sanguine  nata 
vel  introducta,  gigni  medici  diu  aexistimaverunt.  Sydenhamius, 
hanc  ideam  amplexus,  morbum  ita  definiebat  : naturce  ponamen 
materiae  morbijicoe  exterminationem  y in  cegri  salutem  y omni  ope 
molientis.  Asserit  idem  auctor  hanc  materiem  vel  in  corpoi’e  for- 
mari , vel  in  corpus  introduci.  Acutum  morbum  dicit,  cum,  nitente 
natura,  morbifica  materies  rapide  et  integre  e corpore  eliminatur; 
non  ita  re  habita,  chronicum  morbum  dicit. 

Haec  morborum  aetiologia,  qua  tam  facile  explicantur  crises,  a 
plerisque  medicis,  perlongissimum  temporis  intei'vallum , veris- 
sima quasi  religioso  cultu  habita,  nostra  tandem  astate  omnino  re- 
pudiata est.  Mea  sententia,  veteres  nec  non  nostri  aevi  medici  aeque 
erraverunt : alii  morborum  causam  in  humorum  vitio  plus  aequo 
posuerunt;  alii  solidis  partibus  nimium  concessere.  De  hujus  quaes- 
tionis parte  ad  crisium  doctrinam  illustrandam  apta  tantum  hic 
tractabo;  et  primum  nonnulla  physiologica  experimenta  referam. 

Docuerunt  haec  experimenta,  primum  infestatis  humoribus,  gigni 
posse  morbos  qui  fauste  saepius  terminantur  manifestissimis  cri- 
sibus. Etenim,  si  in  animalium  venas  injeceris  vel  pus  pravi  aut  boni 
moris  , vel  putridas  materias  , mox  observabis  animal  variis  affici 
symptomatibus  maximam  praebentibus  analogiam  cum  febrium  gra- 
vium symptomatibus.  Tum  apparent  convulsiones,  tetanici  insultus, 
nervosaque  alia  symptomata;  tum  prostrata  jacent  animalia  , me- 
dioque in  statu,  adynamico  dicto,  serius  vel  ocius  pereunt.  Sed  non 
raro,  magno  jam  instante  periculo,  variae  superveniunt  evacuationes, 
diarrhaea  purulenta,  nigra  , foetidissima,  urina  crassa,  sedimen- 
tosa  , male  olentium  et  quasi  putridarum  materiarum  vomitus;  ali- 
quando etiam  rapide  formantur  abcessus,ex  quibus  pus  manat  variis 

f[ualilatibus  praeditum.  Post  has  evacuationes,  ut  plurimum  ad  sa- 
nitatem redeunt  animalia;  si  nulla  evacuatio  facta  sit , moriuntur,  et 
in  cadaveribus  variae  dej^rehenduntur  inflammationes  in  cranio,  tho- 
race aut  abdomine,  jl^xistimari  potest  has  produci  inflammationes 
sanguine  quem  noxia  infestavit  materies,  a critica  evacuatione  non 
eliminata. 

Sed  inter  illos  morbos  artificialiter  in  animalibus  productos,  va- 
riasque pestilentiales  febres  raiasmatum  absorptione  evidentissime 
genitas,  maxima  est  sine  dubio  analogia ; in  his  quoque,  nocente  ma- 
teria sanguis  laeditur  , ab  hac  laesione  omnia  symptomata , omnes 
inflammationes  in  organisdeprehensae  oriri  videntur.  Nonne  igitur  ve- 
risiniillimum  est  In  his  quoque  pestibus  omni  conatu  elaboraturam 
esse  naturam  ut  miasrnate,  sanguinem  et  inde  omnes  partes  infes- 
tante, sese  liberet?  Inde  variae  crises. 

Tandem  hae  ipsae  pestes  ab  omni  ataxica  vel  adynarnica  febre  eo 
tantum  discrepant  quod  gravioribus  comitantur  symptomatibus;  iu 
his  quoque  febribus  symptomatum  causam  a sanguine  vitiato  pen- 
dere aexislimandum  est ; id  indicat  analogia.  Id  etiam  valde  demons- 
trat maxime  notanda  doctoris  Gendrin  observatio.  Expertus  est  enim  , 
sanguine  hominis  putrida  febre  defuncti  in  animalis  venas  injecto 
^imilem  genitum  fuisse  morbum.  Multae  alioquln  febres,  putridae 
vel  adynamicae  dictae,  pravis  alimentis  sumptis  saepe  nascuntur,  et 
in  hoc  quoque  casu  nullatenus  absurdum  est  putare  vitiatum  san- 
guinem ab  heterogeneis  principiis,  seu  vera  rnorbifica  materie,  va- 
riis crisibus  , liberari  posse. 

Yariolarum  , morbillorum  et  scarlatinae  eruptio  consideranda  est 
ut  vera  crisis  cjua  natura  morbificam  materiem  expellere  conatur. 
Hoc  praesertim  in  varlolis  evidentissimum  est.  Nondum  apparentibus 
pustulis  , observatur  febris  quae,  facta  eruptione,  cessat.  Nisi  apte 
eruptio  fiat,  gravissima  sese  praebent  symptomata  quorum  causa 
saepius  nec  in  ulla  interna  inflammatione,  ut  asserunt  aliqui,  nec 
in  parvula  et  discretissima  eruptione  jure  ponenda  est.  Nonne  tunc 
manifeste  patet  variolosum  virus,  septicum  quasi  venenum,  solidis 

omnibus  et  liquidis  partibus  pestiferam  afferre  turbationem  , quoe 
ex  insperato  desineret,  ut  multa  probant  exempla,  si,  superve- 
niente cutis  exanthemate  critico,  virus  per  hanc  viam  evacuari 
posset. 


QUJlSTIO  secunda. 

An  doctrina  de  crisibus  et  diebus  criticis  in  curandis  morbis  et 
■praesertim  acutis  observanda  ? 

Inter  medicos  qui  crisium  doctrinam  admittunt,  pauci  quidem  in 
cui’andis  morbis  hanc  semper  observant.  Illi  etiam  qui  , theorice 
scribentes  , medicinam  expectantem  quam  maxime  commendant , 
non  jam  ita  loquuntur  in  observationibus  clinicis;  et  palet  activa 
remedia  , nullatenus  consideratis  crisibus  diebusque  criticis  , ab 
illis  adhibita  fuisse.  Sic,  dogmatice  disserens,  Sydenhamius  dicit  : 
Natura  sibi  permissa  negotium  suum , suo  tempore,  exsequitur , 
materiamque  debito  ordine  secernit  et  expellit , ut  nostro  ope , nostris 
artificiis  atque  auxiliis  non  indigeat ; suis  viribus  optime  instructa, 
suis  opibus  locuples , suo  denique  ingenio  satis  edocta.  Sydenha- 
mius tamen  non  expectantem  certe  semper  medicinam  fecit.  Sic,  in 
pleuritide  peripeumoniaque  tractandis,  in  omnibus  morbi  periodis 
venam  aperiri  indiscriminatim  jubebat , et  venaesectionibiis  natu- 
ralium crisium  munus  adimpleri  dictitabat  ; Mediante  vencesec- 
tione , morbifica  materies  penes  meum  est  arbitrium,  et  orificium  a 
phlebotomo  incisum  tracheae  vices  subire  cogitur.  In  febribus  con- 
tinuis , naturae  incessum  fere  semper  turbat  vomitum  ciendo , pur- 
gantia adhibendo,  venas  aperiendo.  Hofmannius,  Boerrhaavius , in 
eadem  sententia  esse  videntur,  crisium  doctrinam  observandam 
esse  praecipientes,  neque  in  clinica  operum  parte  sibi  constantes. 
Dixere  quidem  nonnulli  medici  adhibitis  remediis  morbi  principio, 
vel  augmento,  non  impediri  sed  tantum  accelerari  crises.  Habita 

ratione  morbi , et  natura  criseos  praevisa , venam  incidunt , diar- 
rhaeam,  vomitum  aut  sudorem  cient , etc.  Sic,  aiunt,  non  raro 
contingit  ut  spontanea  haemorragia  , principio  facta,  morbum  ju- 
gulet. Sed  hic  objici  potest  maximam  inesse  differentiam  natu- 
rales inter  arteque  provocatas  evacuationes ; certe , venae  sectio 
menstruorum  haemorroidum-ve  partes  implere  nequit;  atque,  ut 
plurimis  jam  citatis  observationibus  probatum  est,  minimam  ex- 
cretionem , a natui’a  praeparatam  et  absolutam,  largissimis  eva- 
cuationibus, arte  excitatis,  multo  utiliorem  esse.  jExistimandum 
est  etiam  , non  paucis  in  casibus,  naturae  viam  invertere  remediis 
non  concessum  esse,  et,  invita  arte,  morbum  ad  faustum  infaus- 
tum-ve  exitum,  superantibus  naturae  viribus,  pervenire. 

In  re  tanti  momenti,  quas  igitur  suscipiemus  partes?  Hic  qui- 
dem /n  medio  stat  virtus.  Nunquam  obliviscamur  morbos  omnes, 
praesertim  acutos,  fausta  crisi  terminari  posse;  crises  igitur  prae- 
videre, et  fovere  omni  animo  semper  nitamur;  prosperos  adversos- 
ve  naturae  motus  attente  observemus , et  remedia  adhibituri  natu- 
rales morborum  periodos  inspiciamus.  His  omnibus  sedulo  con- 
sideratis, naturam  agere  sinamus,  omni  nocente  causa  tantum 
remota,  si  nulla  sese  praebeat  indicatio;  in  hoc  casu,  omne  reme- 
dium vel  inutile,  vel  noxium  esset.  Si  contra  gravis  sit  morbus^ 
et  quicquam  periculi  afferat  , tunc,  nulla  criseos  vel  critici  diei 
ratione  habita , praepotentissima  remedia  adhibenda  sunt , neque 
crisis  expectanda  est.  Nescimus  enim  annon  ulla  facienda  sit  crisis; 
nescimus  annon  crisi  etiam  superveniente,  morbi  vis  superari  possit. 
Sic,  in  benignis  variolis  , inutilia  sunt  certe  omnia  remedia;  medi- 
cus nullo  modo  naturam  turbare  conatur.  Eruptione  vero  non  apte 
facta,  apparenteque  pravoruna  symptomatum  turba,  omnis  cunctatio 
discutienda  est,  activisque  i'emediis  periculosus  morbus  debellandus 
est.  Tandem  declinante  variola  , apparentibusque  signis  criseos  seu 
per  ptyalismum,  seu  per  diarrheeam , crisi  favendum  est.  Alterum 
adhuc  exemplum  prodamus  : num  in  peripneumonia,  pleuritide,  vel 
peritonitide  , crises  diesque  criticos  expectabimus  ? Sic  certe  non 

morbum  , sed  aegrum  jugulabimus.  Diutius  creditum  est , jam  sese 
praebentibus  peripneumoniae  sputis,  elapsoque  quarto  vel  quinto 
die,  haud  jam  venam  incidendam  esse  ( sic  etiam  asseruit  Pringle 
celeberri  musque  Stoll  de  scientia  et  genere  humano  bene  meritus 
est,  multis  observationibus  demonstrans  in  omni  peripneumonia- 
rum  peidodo,  habita  tantum  symptomatum  ratione,  venaeseclio- 
nem  adhibendam  esse.  Nihilominus  , criticis  sudoribus  sub  die  ju- 
‘ dicatorio  supervenientibus,  activa’ omni  medela  abstinere  tantum- 
f|ue  naturae  motibus  favere  sapientissimum  mihi  videtur. 

